Zo slovenskej tlače ● Jún (V.) 2012 ● Monitor
http://www.oslovma.hu/index.php/sk/monitoring/168-monitoring2-monitoring2/804-zo-slovenskej-tlae-jun-v-2012-monitor
http://www.oslovma.hu/01-Imro-Ment/ImroInfo/2012/ImrTSl28.rtf
Figúry na kartách - Budapešť sa obracia na Východ - Omega hostí Collegium Musicum - Za urážku uhorskej koruny za mreže - Sme na seba historicky odkázaní - Hranice suverenity - „Maďarskí politici nerešpektujú suverenitu Slovenska“ - Cit pre mieru - Zbytočné napätie - Odpútať pozornosť - Antipatie - Zasadnutiu výboru maďarského parlamentu na slovenskom území - Výlet na Felvidék
Vybral a zostavil: Imrich Fuhl
http://www.facebook.com/plugins/likebox.php?href=http://www.facebook.com/pages/oslovmahu/147596498672668&width=310&colorscheme=light&show_faces=true&connections=3&stream=true&header=false&height=555#
Karty
29. júna 2012 - (Miloslav Surgoš - nazory.pravda.sk)
Chceme revolúciu, volajú po zmene maďarskí milovníci diablových obrázkov. Združenie hráčov šnapsera, hry podobnej mariášu, prišlo s návrhom, aby figúry na kartách nahradili podobizne hrdinov z maďarskej minulosti. To, čo na prvý pohľad vyzerá ako ďalší výkrik maďarského nacionalizmu, má však naozaj historické korene. Klasické sedmové karty, ktoré sú rozšírené na celom území bývalej c. k. monarchie, majú pôvod práve v Uhorsku. Známe postavičky horníkov, dolníkov, kráľov a štyroch ročných období nakreslil budapeštiansky maliar József Schneider. Do zvyšku monarchie sa potom rozšírili, keď ich prevzal Ferdinand Piatnik, viedenský tlačiar, vyštudovaný v Prešporku. V búrlivom období začiatku devätnásteho storočia chcel Schneider mať na kartách podobizne maďarských revolucionárov. Tie by však neprešli cez rakúsku cenzúru, nahradil ich preto postavami z drámy Friedricha Schillera o Viliamovi Tellovi. Známy strelec z kuše, ktorý je sám zobrazený ako žaluďový horník, totiž reprezentoval revolučného ducha v zápase za švajčiarsku nezávislosť. To, že v ňom boli zloduchmi aj Habsburgovci, bol len príjemný bonus. Nápad s výmenou obrázkov preto netreba automaticky zavrhovať. Aspoň bude na prvý pohľad jasné, kto v Európe hrá maďarskou kartou.
Budapešť sa obracia na Východ
28. júna 2012 - (Ladislav Vallach, spravodajca TASR - Trend)
Európa je na nesprávnej ceste, Maďarsko sa musí prispôsobiť trendom v globálnej ekonomike, tvrdí Viktor Orbán Maďari pochopili, že Európa sa dostala na zlú koľaj a na vlastnej koži pocítili, že tým Maďarsko mimoriadne trpelo, povedal začiatkom mája maďarský premiér Viktor Orbán. Občania podľa neho pred dvoma rokmi menili nielen vládu, ale aj spôsob myslenia. A to je vraj dôvod pretrvávajúcich sporov krajiny s Európskou úniou. „Maďari už vedia, čo si vodcovia Európskej únie iba ťažko uvedomujú - že už viac nemôžeme žiť tak, ako sme žili doposiaľ,” dodal s tým, že maďarské snahy, ciele a nové smerovanie veľmi jasne chápu v rozvíjajúcich sa a úspešných východných krajinách. Maďarsko sa otváraním Východu chce prispôsobiť zmenám globálneho hospodárstva, konštatoval počas nedávnej návštevy Kazachstanu. Kým V. Orbán po dvoch rokoch vládnutia rieši smerovanie krajiny, nemecký týždenník Der Spiegel - a pravdaže, nielen on - poukázal na to, že krajina je na pokraji finančného kolapsu, hospodárska situácia je zlá a široké vrstvy obyvateľstva sa dostávajú do chudoby. Vnútropoliticky je krajina polarizovaná a v zahraničnopolitickej oblasti je Maďarsko izolované tak, ako nikdy nebola žiadna členská krajina Európskej únie. V. Orbán doma tvrdí, že pri bruselských rokovaniach sa drží princípu, že jeho krajina nič neodvolá, nič nepozastaví a nič nezmení. Podľa neho má jeho vláda jasné ciele a je ochotná rokovať iba o tom, ako možno tieto ciele dosiahnuť prípadne inými prostriedkami či rozhodnutiami. „Pán Barroso nie je naším šéfom,” vyhlásil. Tvrdenie premiéra, že Maďarsko pod tlakom zvonka „nič nezmení”, nie je celkom pravda. Krajina totiž potrebuje úverovú dohodu s Medzinárodným menovým fondom (MMF). Rokovania sú však stále v nedohľadne. Riaditeľ MMF zodpovedný za medzinárodné vzťahy Gerry Rice zdôraznil, že kým nebude zmenený zákon o Maďarskej národnej banke (MNB), nebude určený ani termín návštevy delegácie MMF v Budapešti. Maďarská vláda preto napokon minulý týždeň predsa len predložila návrh zmeny zákona o centrálnej banke, ktorá podľa nej zohľadňuje požiadavky MMF, Európskej komisie a Európskej centrálnej banky. Parlament o návrhu, ktorý rieši kritizovaný počet členov monetárnej rady a podpredsedov MNB (čo má vplyv na nezávislosť centrálnej banky), rozhodne v prvej polovici júla. Začiatkom júna nahradil Tamása Fellegiho, ministra bez kresla, ktorý mal na starosti rokovania s MMF, Mihály Varga - minister financií prvej Orbánovej vlády. „Maďarsko by potrebovalo dohodnúť s MMF pohotovostný finančný balík v hodnote zhruba 15 miliárd eur na tri roky,” povedal M. Varga. Nezabudol dodať, že Maďarsko nechce čerpať z pôžičky, potrebuje iba akúsi poistku, ktorá by znížila finančné riziko a pomohla by krajine ľahšie získať peniaze na finančných trhoch. Maďarský štatistický úrad oznámil, že v prvých troch mesiacoch tohto roka poklesla ekonomika krajiny medziročne o 0,7 percenta. Analytici predpovedali polpercentný pokles. Európska komisia začiatkom mája predpovedala Maďarsku na tento rok zníženie HDP o 0,3 percenta a na budúci rok jeho rast o jedno percento. Oba údaje zaostávajú za pozitívnymi očakávaniami vlády, ktorá na tento rok ráta s 0,1-percentným a v budúcom roku 1,3-percentným rastom ekonomiky. Podľa aktuálnych údajov Eurostatu v roku 2010 trpelo chudobou 22 percent Maďarov. Krajina tak obsadila v rámci Európskej únie štvrtú priečku od konca. Horšie sú na tom iba Lotyši, Rumuni a Bulhari. Priemerná hrubá mzda v Maďarsku je od roku 2009 nižšia než na Slovensku. Zamestnanci na plný úväzok od januára do apríla tohto roka zarobili priemerne mesačne 219-tisíc forintov (761 eur), v čistom to bolo 142-tisíc forintov (494 eur). Oproti rovnakému obdobiu predchádzajúceho roka priemerná hrubá mzda vzrástla o 3,9 %. Pokles miezd o 2,3 % zaznamenali zamestnanci rozpočtovej sféry. Reálna mzda sa podľa odhadu vlády v tomto roku zníži o 3,2 %. Dane a odvody majú v Maďarsku rastúci trend. Sú vyššie ako v ostatných krajinách V4. DPH vzrástla od januára tohto roka z 25 na 27 percent, čo je najviac v krajinách EÚ. Ekonomický expert z Maďarskej akadémie vied Attila Bartha preto označil za prekvapujúce, že podiel Maďarov zápasiacich s chudobou je „iba” 22 percent. Konvergenčný program, ktorý maďarská vláda schválila v apríli, dostal názov druhý plán Kálmána Szélla - podľa uhorského ministra financií (1875 - 1878) a neskoršieho uhorského predsedu vlády. Je zdanlivo dostatočný na to, aby vláda dosiahla deficit verejných financií, stanovený na tento (2,5) a budúci rok (2,2 % HDP). Tento cieľ chce vláda splniť opatreniami na príjmovej strane rozpočtu. Nové zaťaženie obyvateľstva a podnikov však podľa kritikov znižuje na minimum aj dlhodobú schopnosť rastu maďarského hospodárstva. Program podľa expertov znamená 180-stupňový obrat oproti pôvodným predstavám terajšieho maďarského ministra hospodárstva Györgya Matolcsyho. Kľúčom k prosperite mala byť stimulácia rastu, aj za cenu vyššieho deficitu a zadlženia, pričom by Maďarsko splácalo dlhy z takto získaného prírastku HDP. Podľa pozorovateľov vláda v konvergenčnom programe podcenila negatívne vplyvy reštrikcií, preto zrejme nebude možné dodržať ani „skromné” ciele, ktoré obsahuje. Hospodársky rast 2,5 percenta plánovaný na roky 2014 a 2015 je priveľmi ambiciózny a podobne je to aj s ostatnými makroukazovateľmi. Kritici Orbánovej vláde vyčítajú, že namiesto jednorazového a všeobecného znižovania daní veľkého rozsahu, znižovania odvodového zaťaženia a výrazného zjednodušenia daňového priznania - ako to sľubovala pred dvoma rokmi - zaviedla veľa nových daní a odvodové zaťaženie stúplo. Zavedením rovnej dane z príjmov fyzických osôb získala štvrtina daňových poplatníkov ročne 500 miliárd forintov (1,74 mld. eur), všetci ostatní na to doplácajú znížením reálnej mzdy, zavedením nových daní, prípadne kombináciou oboch. Vláda sa pokúša zaplátať vzniknutú dieru v rozpočte, pričom na budúci rok už budú musieť byť zrušené tzv. krízové dane, ktorými zaťažila banky a ďalšie úspešné sektory. Ako tvrdia analytici, kabinetu nezostalo už nič iné, ako peniaze priamo vybrať z peňaženiek obyvateľstva a podnikov vo forme zvýšenia DPH, spotrebnej dane, poplatkov za finančné transakcie, dane za telekomunikačné služby a zmeny odvodov, ktoré sa dotýkajú najmä malých a stredných podnikov. Od januára budúceho roka vláda zavedie daň na všetky druhy finančných prevodov. Sadzba bude 0,1 percenta z transformovanej sumy. Už od 1. júla tohto roku budú telekomunikačné spoločnosti odvádzať daň dva forinty (0,7 centa) za minútu telefonického hovoru. Nové dane by mali priniesť do rozpočtu ročne takmer 600 miliárd forintov (2,1 miliardy eur). „Maďarsko je pod obrovskou ťarchou dlhov. Pôžičky, ktoré si vzalo, sa pred piatimi až desiatimi rokmi zdali lacné, časom sa však predražili a to nás gniavi. V dohľadnom období je potrebné dosiahnuť, aby pracovalo a platilo dane najmenej 5,5 milióna (v súčasnosti je to zhruba 3,75 milióna) Maďarov,” obhajuje kroky svojej vlády V. Orbán. A dodáva, že ak sa to nepodarí, krajine nepomôžu žiadne účtovné a finančné triky. Jednoducho Maďarsko neustojí na vlastných nohách. Oponenti vlády nenamietajú voči tomu, že V. Orbán sa obracia na Východ. Prekáža im však, že premiér začal hľadať partnerov na Východe s vidinou akejsi vlastnej národnej cesty a v rámci boja proti novodobej „kolonizácii” svojej krajiny. „Maďarsko utrpelo vážnu stratu prestíže a dôvery v súčasnom systéme spojencov, o čom vedia aj východní partneri, ku ktorým sa Maďarsko obracia,” povedal exminister zahraničných vecí Péter Balázs. Čína, India, Rusko či arabské krajiny hľadajú bránu do EÚ. Hodnota Maďarska podľa neho spočíva v tom, že je súčasťou určitého spojenectva - spoločného trhu. P. Balázs si kladie otázku: Ak V. Orbán ohovára spoločenstvo, ktorého je členom a o ktoré má Východ záujem, potom čím by malo byť Maďarsko pre východné krajiny príťažlivé?
Menšiny na verejnosti počuť menej
Národnostné menšiny používajú materinský jazyk najmä doma, ukázali výsledky sčítania obyvateľov - Maďarom či Rusínom na úradoch alebo u lekára často nerozumejú.
29. júna 2012 - (Michal Piško - Sme)
V štyroch zo 79 okresov Slovenska nie je najpoužívanejším jazykom slovenčina. Vyplýva to z detailnejších výsledkov vlaňajšieho sčítania, ktoré včera zverejnil Štatistický úrad. „Výnimku tvoria okresy Dunajská Streda, Komárno, Rimavská Sobota a Medzilaborce, kde hovorí po slovensky menej ako polovica obyvateľov,” povedal riaditeľ odboru štatistiky obyvateľstva Marián Horecký. Popri slovenčine zostáva najrozšírenejším jazykom maďarčina, ako materinský jazyk si ju písali najčastejšie obyvatelia okresu Dunajská Streda. Ich podiel však klesol z 85 percent spred desiatich rokov na 78,5 percenta. Zodpovedá to aj podielu obyvateľov, ktorí v tomto okrese používajú maďarčinu v domácnosti, na verejnosti sa však po maďarsky zväčša dorozumieva iba 69,5 percenta ľudí. Podobná situácia je aj v najmenšom slovenskom okrese Medzilaborce, kde počet ľudí, ktorí sa hlásia k rusínčine ako k materinskému jazyku, klesol za desať rokov zo 64 percent na 57,7 percenta. Na verejnosti rusínčinu používa ešte o pätnásť percent ľudí menej. Sociológ László Gyurgyík rozdiel medzi používaním menšinových jazykov doma a na verejnosti vysvetľuje najmä horšou spoločenskou štruktúrou menšín. „Prieskumy ukazujú, že čím ideme v spoločenskej hierarchii vyššie, tým zriedkavejšie sa používa menšinový jazyk,” hovorí Gyurgyík. „Súvisí to s tým, že napríklad medzi maďarským obyvateľstvom na Slovensku je stále veľmi vysoký podiel menej vzdelaných ľudí.” Na súdoch, v úradoch či v ambulanciách tak stále často pracujú ľudia, ktorí menšinový jazyk neovládajú a príslušníkom menšín by nerozumeli. Gyurgyík však upozorňuje, že pri interpretovaní výsledkov treba byť obozretný. Vlaňajšie sčítanie poznačili najmä obavy ľudí z úniku informácií a mnohí citlivé údaje o národnosti, jazyku či náboženstve radšej nevyplnili. Až v 71 okresoch tak klesol aj počet ľudí hlásiacich sa k slovenčine, za materinský jazyk ju označilo iba 78,6 percenta obyvateľov Slovenska. Pred desiatimi rokmi to bolo o päť percent viac. Údaj o materinskom jazyku teraz nevyplnilo až 7,5 percenta obyvateľov. Mierna emancipácia sa naopak prejavila u Rómov, ktorí sa k svojmu jazyku hlásili častejšie ako v minulosti. Rómčina znie najčastejšie v okrese Kežmarok, kde ju za materinský jazyk označilo takmer 15 percent ľudí.
Kassay robí pre rozvoj hospodárskych vzťahov veľmi veľa
28. júna 2012 - (wbn/pr)
Včera sa v Budapešti konala prezentácia maďarského prekladu prvého zväzku pentalógie Podnik a podnikanie (Vállalat és Válalkozás) od známeho autora profesora Štefana Kassaya. Vydavateľmi maďarskej verzie pentalógie sú Vydavateľstvo SAV VEDA v kooperácii s vydavateľstvom Gondolat. Kniha je vydávaná v pod patronátom Európskej akadémie vied a umení v Salzburgu. Významné zásluhy na vydaní knihy majú riaditeľ vydavateľstva JUDr. Milan Brňák a riaditeľ vydavateľstva Gondolat István Bácskai. Prezentácia je súčasťou aktivít ekonomickej diplomacie a je organizovaná v spolupráci s pracovníkmi Ministerstva zahraničných vecí SR a Slovenského inštitútu v Budapešti, kde sa konala. S odborným príspevkom sa prihovoril prof. Dr. Gyula Salay, DSc z Technickej univerzity v Budapešti. Podujatia sa zúčastnil aj Peter Weiss, mimoriadny a splnomocnený veľvyslanec SR v Maďarsku, ktorý povedal: „Profesor Kassay robí ako podnikateľ a vedec pre rozvoj hospodárskych vzťahov, ako aj medziľudských vzťahov, medzi Slovenskom a Maďarskom veľmi veľa. Je to dané aj jeho personálnou históriou, ktorá mu umožnila veľmi hlboké a dôverné poznanie Maďarska. Vybudoval korporáciu, ktorá má nielen slovenský ale aj nadnárodný význam. Bol schopný reflektovať vlastnú podnikateľskú skúsenosť nového typu podnikania v aj v knižných publikáciách“. Jana Tomková, riaditeľka Slovenského inštitútu v Budapešti dopĺňa: „Nestáva sa často, aby slovenský podnikateľ prezentoval v Maďarsku svoje celoživotné dielo, výsledok prepojenia teórie a podnikateľskej praxe cez tak hodnotnú pentalógiu, ako je to v prípade profesora Kassaya. Verím, že sa stane inšpiráciou aj pre ďalších podnikateľov zo Slovenska.“
Slovenské cukrovinky chutia aj v Maďarsku.
Autor publikácie Štefan Kassay je akcionárom a predsedom dozornej rady I.D.C. Holding, a.s. Preto účastníci prezentácie mali možnosť sa oboznámiť s pestrou škálou výrobkov najväčšieho slovenského producenta cukroviniek a trvanlivého pečiva. I.D.C. Holding, a.s. je aj priekopníkom v aplikovaní najnovších vedeckých poznatkov do praxe. „Prepojenie vedy a podnikania s etikou a morálkou je pre nás kľúčové“, povedal na stretnutí s novinármi mienkotvorných periodík Štefan Kassay a pokračuje: „Som presvedčený, že významnou mierou prispeli k tomu, že sme na trhu už 20 rokov a úspešne expandujeme aj na zahraničné trhy.“ Ing. Pavol Kovačič, generálny riaditeľ I.D.C. Holding dodáva: „Mimoriadne silným pilierom nášho podniku sú stabilní, profesionálni zamestnanci, ktorí sa pravidle vzdelávajú a prichádzajú s inovatívnymi riešeniami.“ O spätosti teórie podnikania s podnikateľskou praxou autora hovoril ďalej aj doc. Ing. František Lipták, DrSc., člen Dozornej rady I.D.C. Holding, a.s. Nasledoval rad otázok od vysokokvalifikovaných odborníkov z maďarských univerzít, výskumných inštitúcií, predstaviteľov spoločenského života, a popredných maďarských novinárov. Podujatia sa zúčastnilo cez 50 účastníkov.
Prepojenie vedy a praxe.
Z nevšedného prepojenia vedy a podnikania profesor Kassay pripravil už viacero knižných publikácií. István Bácskai pripomína: „Už v roku 2000 vyšla v Budapešti kvadrológia s názvom Marketingová stratégia firmy holdingového typu.“ Ďalej sa vyjadril, že autor pozná dôverne podnikateľské prostredie v tejto krajine, nakoľko od roku 2000 pôsobí priamo v hlavnom meste dcérska spoločnosť holdingu I.D.C.Hunária ZRt a je výhradným importérom výrobkov materskej spoločnosti. Emil Borčin, zástupca šéfredaktora VEDY, vydavateľstva SAV zdôrazňuje: „Maďarský čitateľ dostáva do rúk veľkolepé knižné dielo, v ktorom je prepojená hlboká odborná znalosť autora v spojení s osobnou skúsenosťou praktika. Jeho závery sú odskúšane v každodennej praxi v jednom z najúspešnejších slovenských podnikov, za ktorým stojí samotný autor.“ Milan Brňák, riaditeľ vydavateľstva SAV Veda hovorí o ďalších zväzkoch pentalógie Podnik a podnikanie: „Tento rok pripravujeme na vydanie štvrtý zväzok v slovenčine. Postupne pracujeme na vydaní jazykových mutácií všetkých piatich zväzkov do anglického jazyka, ruského, poľského a samozrejme maďarského jazyka.“ Publikácie Podnik a podnikanie neprinášajú teda len teoretické poznatky. “V zmysle môjho životného motta prepojenie vedy a praxe som chcel priblížiť čitateľom princípy úspešného riadenia podnikov holdingového typu. A určite zaujímavým čítaním budú aj prípadové štúdiu konkrétnych úspešných podnikov,” dodáva na záver autor Štefan Kassay.
O profesorovi Štefanovi Kassayovi
Dr.h.c. prof. PhDr. Ing. Štefan Kassay, DrSc., významný autor slovenských odborných publikácií, je jeden z najúspešnejších ľudí v rámci Slovenska a Česka. Vybudoval medzinárodne uznávanú nadnárodnú korporáciu I.D.C. Holding. a.s., v ktorej pôsobí ako predseda dozornej rady. Jeho pracovná kariéra je spojená s podnikateľskou aktivitou v symbióze s riadiacou, vedecko-výskumnou a publikačnou činnosťou. Je autorom vyše 40 monografií, 16 vedeckých prác, 120 odborných prác, 14 vedeckých, výskumných a tematických úloh, 5 patentov a vynálezov. Vystúpil na 59 konferenciách na Slovensku a v zahraničí. Je členom viacerých významných organizácií, okrem iného je aj členom prestížnej Európskej akadémie vied a umení v Salzburgu. V ostatných dvoch rokoch sa okrem autorskej činnosti v spolupráci s MZV venuje ekonomickej diplomacii.
V prieskume si Fidesz polepšil na úkor maďarských socialistov
28. júna 2012 - (tasr)
V júnovom prieskume maďarského inštitútu Tárki sa vládny Maďarský občiansky zväz-Fidesz mierne vzdialil od opozičnej Maďarskej socialistickej strany (MSZP). Fidesz si oproti máju polepšil preferencie zo 16 na 18 percent a socialisti zaznamenali pokles podpory voličov z 15 na 14 percent. V kategórii rozhodnutých voličov podporuje Fidesz 36 percent, v máji to bolo 32 percent a podpora MSZP klesla z májových 31 na 27 percent. Opozičné Hnutie za lepšie Maďarsko-Jobbik si zachováva v kruhu všetkých voličov 11-percentné preferencie, ochranárska stranu Politika môže byť iná (LMP) si udržala aj v júni päť percent. Demokratickú koalíciu (DK) expremiéra Ferenca Gyurcsánya podporili dve percentá respondentov.
Omega hostí Collegium Musicum na jubilejnom koncerte v Dunajskej Strede
28. júna 2012 - (tasr)
Futbalový štadión DAC Dunajská Streda bude už v piatok 29. júna svedkom výnimočného výpravného koncertu k 50. výročiu vzniku legendárnej maďarskej skupiny Omega. Pätica muzikantov, ktorá si vyslúžila aj pomenovanie Rolling Stones východu, si na svoj výročný koncert pozvala o niekoľko rokov mladšiu slovenskú legendu Collegium Musicum s Mariánom Vargom. Rocková legenda Omega je najúspešnejšou maďarskou skupinou všetkých čias. Založili ju v septembri 1962 László Benkő (klávesové nástroje) a János Kóbor (spev a rytmická gitara). Do pätice muzikantov patria György Molnár (gitary), Tamás Mihály (basová gitara) a Ferenc Debreceni (bicie nástroje). Začínali s cover verziami angloamerických rockových skladieb, zostava skupiny sa hlavne na začiatku často menila. Medzi jej členov patril aj hráč na klávesové nástroje Gábor Presser, ktorý začal pre skupinu skladať pôvodné piesne. Neskôr Presser zo skupiny odišiel, aby spolu s hráčom na bicie Józsefom Lauxom založil ďalšiu úspešnú maďarskú rockovú skupinu Locomotiv GT. Po príchode bubeníka Ferenca Debreceniho zo skupiny Neoton Família vznikla zostava, ktorá prezentovala skupinu v nasledujúcich viac ako 30 rokoch. V rokoch 1972 až 1987 vydala skupina 10 albumov, z ktorých väčšina vyšla v maďarskej aj anglickej verzii. Ich najobľúbenejším je album Gammapolis (1979), z ktorého sa predalo viac ako 650.000 výliskov. Gammapolis sa stal aj najpredávanejším albumom v Maďarsku vôbec. Omega mala výrazný úspech aj mimo Maďarska. V 60. a 70. rokoch bola populárna aj v bývalom Československu, Poľsku, Juhoslávii, koncertovala i v Anglicku a Nemecku, coververziu ich skladby Dievča s perlami vo vlasoch (maďarsky Gyöngyhajú lány) nahrala na svoj koncertný album v roku 1995 aj skupina Scorpions pod názvom White Dove a patrí dodnes medzi najväčšie hity tejto nemeckej kapely. Po niekoľkých neaktívnych rokoch sa skupina znovu zišla v roku 1994. V tom roku absolvovali aj mimoriadne úspešný koncert v Budapešti, na ktorý prišlo viac ako 70.000 fanúšikov. Začali opäť koncertovať a v roku 1995 vydali album s názvom Trans And Dance. V ich najnovšej diskografii sú štúdiové albumy Omega XVI: Égi jel (2006) a Omega Rhapsody (2010). K 50. výročiu skupiny vydali koncertnú dvojkompiláciu Omega Greatest Performances 50 Years.
Maďarsko má so susedmi okrem SR vyvážené vzťahy, tvrdí Zsolt Németh
28. júna 2012 - (tasr)
Vzťahy Maďarska so susednými krajinami charakterizovala v uplynulých rokoch vyváženosť, výnimkou je iba Slovensko. Vyhlásil to v stredu (27. 6.) večer v relácii Aréna maďarskej komerčnej rozhlasovej stanice InfóRádió štátny tajomník maďarského ministerstva zahraničných vecí Zsolt Németh. Podľa jeho slov vzťahy s Bratislavou boli v rokoch 2006 až 2010 napäté. Vyjadril nádej, že s vládou Roberta Fica bude možné pokračovať v dialógu, ktorý sa začal s kabinetom Ivety Radičovej. Németh označil za prekvapivé, že v uplynulých parlamentných voľbách v SR sa nevytiahla „maďarská karta”. Predtým túto záležitosť bolo podľa neho možné použiť v kampani preto, že situácia maďarskej menšiny nie je doriešená. „Slovenskí politici sa zrejme trocha už aj unavili z neustáleho konfliktu s maďarskou menšinou a s Budapešťou,” dodal Németh s tým, že v predchádzajúcej volebnej porážke Roberta Fica mohla zohrať úlohu aj maďarská otázka.
Zsolt Simon: Németh by mal pouvažovať, či Maďarsko vyvažuje vzťahy so SR dostatočne
28. júna 2012 - (tasr)
Štátny tajomník maďarského ministerstva zahraničných vecí Zsolt Németh by mal pouvažovať nad tým, či maďarská strana vyvažuje slovensko-maďarské vzťahy dostatočne. A to najmä vtedy, keď Maďarsko neprerokovanými a nesprávnymi krokmi zasahuje do života maďarskej menšiny na území Slovenska. Povedal to dnes pre TASR podpredseda Mostu-Híd Zsolt Simon. Od maďarskej strany by očakával, že s rovnakou vehemenciou, s akou zasahuje do života slovenských Maďarov, bude riešiť aj sociálne, zdravotné a dôchodkové zabezpečenie občanov, ktorí získali maďarské občianstvo a prišli tak o slovenské. Simon reagoval na Némethovo vyjadrenie, že vzťahy Maďarska so susednými krajinami charakterizovala v uplynulých rokoch vyváženosť, výnimkou je iba Slovensko. Simon svojou reakciou narážal aj na rokovanie výboru maďarského parlamentu pre spolupatričnosť, ktoré sa uskutočnilo v stredu 27. júna bez toho, aby o tom bola slovenská strana informovaná, ale aj na volebné právo pre zahraničných Maďarov. Németh okrem iného ešte povedal, že vzťahy s Bratislavou boli v rokoch 2006-2010 napäté. Vyjadril nádej, že s vládou Roberta Fica bude možné pokračovať v dialógu, ktorý sa začal s kabinetom Ivety Radičovej. Most-Híd vníma pozitívne uznanie, že vzťahy medzi SR a Maďarskom počas vlády Ivety Radičovej neboli napäté. „Sme presvedčení, že k tomu prispela aj naša účasť v tejto vláde. Veríme, že post splnomocnenca vlády SR pre národnostné menšiny prispeje k tomu, aby tieto vzťahy zostali aspoň na takej úrovni, ako sú teraz,” uvádza sa v stanovisku strany.
Zmluvu o dofinancovaní Slovenského domu v Mlynkoch podpíšu neskôr
28. júna 2012 - (tasr)
Konečnú zmluvu o dofinancovaní stavby Strediska pilíšskych Slovákov v Mlynkoch zástupcovia Úradu pre Slovákov žijúcich v zahraničí (ÚSŽZ) so zástupcami maďarského ministerstva pre verejnú správu a spravodlivosť nepodpíšu v piatok 29. júna, ako to pôvodne uviedol ÚSŽZ, ale v neskoršom termíne, pravdepodobne na budúci týždeň. Podľa informácie, ktorú ÚSŽZ dnes zverejnil na svojej internetovej stránke, za slovenskú stranu podpíše zmluvu predseda úradu Igor Furdík, za maďarskú štátny tajomník rezortu pre verejnú správu a spravodlivosť Marcell Bíró spolu s ďalšími predstaviteľmi oboch štátov. Stredisko by mal slávnostne otvoriť prezident SR Ivan Gašparovič. Pozvanie pre najvyššieho slovenského predstaviteľa na prvú oficiálnu návštevu Maďarska tlmočil 1. júna maďarský minister zahraničných vecí János Martonyi na schôdzke so šéfom slovenskej diplomacie Miroslavom Lajčákom. Termín uskutočnenia návštevy hlavy štátu zatiaľ nebol určený. TASR to dnes potvrdil ÚSŽZ s tým, že po dohode s maďarskými partnermi oznámia nový termín podpísania zmluvy. V zmluve sa okrem iného zmluvné strany zaväzujú, že slovenská strana financuje projekt sumou 491 939 eur, vláda Maďarska schválila podporu 126 miliónov forintov (442.338 eur). SR a Maďarsko sa tiež dohodli na konečnom vyrovnanom prefinancovaní všetkých nákladov spojených s výstavbou strediska. Vlastníkom nehnuteľnosti a prevádzkovateľom Strediska pilíšskych Slovákov bude Celoštátna slovenská samospráva (CSS), spoločne užívať objekt budú aj miestne organizácie pilíšskych Slovákov. K tomu, aby bol celý projekt úspešne zavŕšený, bolo potrebné dopracovať doteraz uzavreté zmluvy, pričom bolo potrebné zohľadniť viaceré, aj objektívne skutočnosti, ktoré vznikli od roku 2008, keď sa projekt začal realizovať. Poskytnutá podpora zodpovedá predchádzajúcim záväzkom oboch štátov a rozdiely súvisiace s kurzovými zmenami týkajúcimi sa poskytnutých prostriedkov sa vyrovnajú tak, že slovenská strana v rámci svojej podpory poskytla jednorazový príspevok na primerané zariadenie budovy strediska a maďarská strana na základe osobitnej zmluvy prispeje k fungovaniu strediska v priebehu nasledujúcich troch rokov sumou vyše štyroch miliónov forintov (14.000 eur) ročne. Cieľom spoločensko-kultúrneho strediska je činnosť zameraná na podporu národného povedomia a kultúrnej identity Slovákov žijúcich v Maďarsku, ako aj na udržiavanie ich vzťahov s materskou krajinou. Slávnostné otvorenie Strediska pilíšskych Slovákov sa predpokladá v tomto roku.
Nový Slovenský dom v Mlynkoch pred záverečným podpisom
Slovenský dom v Mlynkoch otvorí Ivan Gašparovič
http://www.oslovma.hu/index.php/sk/aktuality/152-aktuality2-aktuality2/656-slovensk-dom-v-mlynkoch-otvori-ivan-gaparovi
Slovenská škola padla za obeť novým poriadkom v Maďarsku
28. júna 2012 - (tasr)
Prvou obeťou nových poriadkov v maďarskom verejnom školstve z hľadiska slovenskej výučby je základná škola vo Veľkom Bánhedeši v južnej časti Békešskej župy, napísal dnes nezávislý slovenský portál v Maďarsku oslovma.hu. Portál pripomína, že práve v tejto obci sa pred rokom konal Deň Slovákov v Maďarsku. Školu od obecnej samosprávy so súhlasom zboru miestnych slovenských poslancov preberá Katolícka základná škola Svätého Dominika Savio so sídlom v Békešskej Čabe. Nový prevádzkovateľ nahradí doterajšie štyri hodiny výučby slovenčiny v rozvrhu hodín fakultatívnou výučbou jazyka formou záujmového krúžku. „Správa by nás mohla už aj sama osebe šokovať, nemenej pochopiteľný v celej záležitosti však je postoj miestnej slovenskej samosprávy, ktorá v zmysle národnostného zákona mohla využiť svoje právo nesúhlasu. Nestalo sa. Údajne sa nechce konfrontovať a vynaložiť sa útokom za zmarenie „uspokojivého riešenia“ ďalšieho osudu školy“ - komentuje situáciu oslovma.hu. Podľa portálu v uplynulých viac než dvoch desaťročiach zakladateľmi a prevádzkovateľmi základných škôl v Maďarsku - vrátane slovenských, v ktorých sa vyučuje slovenčina ako predmet týždenne v štyroch hodinách - boli zásadne obecné či mestské samosprávy. Teraz vo verejnom školstve prebieha koncentrácia a centralizácia v zmysle nového školského zákona platného od 1. januára 2012. O detailoch a vykonávacích predpisoch tohto zákona sa síce ešte diskutuje, isté však už je, že s platnosťou od 1. januára 2013 všetky školy prevádzkované miestnymi samosprávami takmer automaticky prevezme štát. Starostlivosť o školské budovy naďalej zostáva v rukách miestnych zastupiteľstiev. Štát bude garantovať a ústredne riadiť platy pedagógov, vymenúvať riaditeľov a starať sa o celkovú obsahovú stránku výučby vrátane jednotných učebníc. Prevádzkovateľom školských zariadení sa však môže stať aj cirkev, nadácia alebo národnostná samospráva. V takomto prípade prevádzkovateľ školy ročne dostáva doplňujúcu štátnu podporu. Vzťahuje sa to aj na slovenské národnostné - v skutočnosti skôr dvojjazyčné slovensko-maďarské školy -, ktoré v uplynulom období už prevzala Celoštátna slovenská samospráva (Sarvaš, Békešská Čaba a Nové Mesto pod Šiatrom), píše oslovma.hu.
Svätá koruna
27. júna 2012 - (Peter Morvay - Sme)
Problémy pre nový maďarský trestný zákonník, čo trestá zneuctenie hymny i uhorskej koruny väzením, môžu mať karikaturisti i humoristi. Každý, kto u našich susedov na verejnosti použije urážlivé výrazy na adresu hymny, vlajky či štátneho znaku Maďarska, alebo tieto národné symboly nejakým iným spôsobom zneuctí, môže podľa nového trestného zákonníka prijatého v pondelok skončiť na celý rok vo väzení. Vďaka doplňujúcemu návrhu extrémistického Jobbiku môže za mreže aj ten, kto urazí svätoštefanskú korunu. Problémom je už gumový paragraf o urážke hymny či vlajky. Maďarská prokuratúra na prelome roka vyšetrovala rapera, lebo príznačne spoločensko-kritický a vulgárny text svojej piesne prekladal úryvkami hymny. Policajtom trvalo niekoľko mesiacov, kým pochopili, že je celé stíhanie nezmysel. Podobné problémy však odteraz môže mať aj množstvo iných umelcov, využívajúcich vo svojich dielach štátne symboly. Nehovoriac o humoristoch, karikaturistoch alebo len obyčajných ľudoch, čo si nedajú pozor na ústa. Koruna je navyše monarchistický symbol niekdajšieho Uhorska. Je to vzácna historická relikvia, jej obnovený kult však nejde veľmi dohromady ani so súčasným republikánskym zriadením Maďarska. Smiešny atavizmus je už to, že orbánovská ústava korunu označuje za „stelesnenie ústavnoštátnej kontinuity Maďarska a jednoty národa“. Lenže práve táto smiešnosť asi vysvetľuje nový zákon. Cirkus maďarskej populistickej a krajnej pravice okolo koruny vám môže pripadať smiešny, vďaka novému zákonu si však dvakrát rozmyslíte, či sa budete smiať nahlas.
Za urážku uhorskej koruny pôjdu Maďari za mreže
26. júna 2012 - (sita)
Maďarom urážajúcim uhorskú korunu a štátne symboly, ako sú vlajka, znak a hymna, bude čoskoro hroziť až ročný pobyt vo väzení. Podľa informácií rakúskeho spravodajského portálu ORF je takáto úprava súčasťou nového trestného zákonníka, ktorý maďarský parlament schválil v pondelok večer a do platnosti by mal vstúpiť 1. júla 2013. Uctievanie a ochrana koruny uhorských kráľov ako symbolu Maďarska je súčasťou agendy ultrapravicového hnutia Jobbik, tlačová agentúra MTI však uvádza, že jeho poslanci sa pondelňajšieho hlasovania zdržali. Parlament, kde vládne strany disponujú dvojtretinovou väčšinou, nakoniec legislatívu schválil v pomere 243 ku 45 hlasom, informovala maďarská agentúra. Nový trestný zákonník podľa MTI nahradí ustanovenia prijaté pred 30 rokmi, pričom by mal priniesť prísnejšie tresty pre páchateľov závažných zločinov a recidivistov. Štátny tajomník maďarského ministerstva spravodlivosti Róbert Répássy tiež hovorí o zlepšení ochrany detí, seniorov a telesne postihnutých. Opačný názor však vyjadrili viaceré mimovládne organizácie, ktoré kritizujú zníženie vekovej hranice trestnej zodpovednosti pri vraždách a podobných prípadoch zo 14 na 12 rokov. Medzi ďalšími zmenami je rozšírenie pojmu oprávnená sebaobrana, ale aj sprísnenie podmienok predčasného prepúšťania osôb odsúdených na doživotie. Po novom sa budú môcť dostať na slobodu namiesto po 20 až po 25 rokoch, súd však bude môcť rozhodnúť o zvýšení tejto hranice až na 40 rokov.
Maďarskí politici sú ochotní chrániť menšiny, tvrdí Martonyi
28. júna 2012 - (tasr)
Aj v Maďarsku existujú extrémy - väčšina verejnosti ich však dokáže potlačiť: maďarskí zákonodarcovia rozhodne vnímajú menšiny ako súčasť kultúry tejto krajiny a sú pripravení postaviť sa na ich ochranu, vyhlásil dnes v Budapešti maďarský minister zahraničných vecí János Martonyi na konferencii o demokracii a ľudských právach, venovanej Raoulovi Wallenbergovi. Podľa agentúry MTI šéf diplomacie podotkol, že vo svete a aj v Európe sa dnes často objavuje nenávisť voči menšinám a antisemitizmus, a množia sa útoky voči Rómom, náboženským, prípadne národnostným menšinám. „Demokracie musia úzko spolupracovať v boji voči týmto prejavom,” dodal Martonyi. Poslanci maďarského parlamentu podľa jeho slov odmietajú akékoľvek formy extrémizmu a využijú všetky prostriedky poskytované demokratickými normami, aby bojovali proti nim. Minister zdôraznil, že niekdajší švédsky diplomat Wallenberg, ktorý sa narodil pred 100 rokmi a v čase druhej svetovej vojny zachraňoval ľudí v Maďarsku, posilňuje vieru v demokraciu. Maďarská vláda oslavuje výročie Wallenbergových narodenín v Maďarsku, ale aj v zahraničí, povedal Martonyi a dodal, že maďarský prezident János Áder sa zúčastní spomienkového podujatia na Wallenberga v Izraeli. Generálny tajomník Rady Európy (RE) Thorbjörn Jagland v prejave poznamenal, že v recesii a rastúcej nezamestnanosti spôsobenej súčasnou hospodárskou krízou mnohí „reagujú zle”, a preto možno očakávať v Európe posilnenie segregácie a nenávisti voči cudzincom. „Nikto sa nemôže cítiť v bezpečí, ak sa ľudské práva nevzťahujú v danej krajine rovnako na každého,” konštatoval Jagland s tým, že za hodnoty vyplývajúce z ľudských práv sú zodpovední všetci. Štátny tajomník švédskeho ministerstva zahraničných vecí Frank Belfrage vyhlásil, že antisemitizmus a nenávisť voči cudzincom nie sú iba bolestivými historickými spomienkami, ale aktuálnymi javmi dneška. Člen Wallenbergovej rodiny Carl Michael L. Wernstedt na konferencii, ktorá je súčasťou prebiehajúceho Wallenbergovho roka v Maďarsku, povedal, že aj dnes sú potrební ľudia, akým bol Wallenberg. Podľa jeho vyjadrenia nie je možné zostať ľahostajným voči nenávisti, ktorá rastie vplyvom krízy. Raoul Wallenberg sa narodil 4. augusta 1912. Ako sekretár švédskeho veľvyslanectva zachránil tisíce ľudí - podľa niektorých zdrojov až 20.000 - tým, že im poskytol švédske cestovné doklady, prípadne ich poslal do chránených obydlí. Červená armáda ho zadržala v januári 1945 a jeho ďalší osud dodnes nie je jasný. Podľa sovietskych orgánov zomrel v roku 1947 vo väzení; niektoré zdroje však tvrdia, že roky žil ešte ako väzeň.
Rokovania s Maďarskom sa začnú po úprave zákona o centrálnej banke
28. júna 2012 - (tasr)
Oficiálne rokovania Medzinárodného menového fondu (MMF) a Európskej únie o úverovom rámci s Maďarskom sa môžu začať po prijatí novely zákona o Maďarskej národnej banke (MNB), informovala v stredu 27. júna maďarskú vládu a guvernéra MNB šéfka MMF Christine Lagardeová. Maďarský minister bez kresla zodpovedný za rokovania s MMF Mihály Varga v tejto súvislosti povedal, že Lagardeová v liste ocenila vládnu novelu zákona o centrálnej banke, ktorá v plnej miere vyhovuje požiadavkám menového fondu. Ak tieto zmeny parlament prijme, podľa MMF sa môžu začať rokovania, citoval z listu MMF minister. Zákonodarný zbor by podľa jeho slov mal hlasovať o novele najneskôr do 12. júla, dovtedy sa k zmenám zákona má vyjadriť aj Európska centrálna banka (ECB). MMF, ECB a aj EÚ kritizovali pôvodný zákon o centrálnej banke, ktorý podľa nich neposkytoval tejto inštitúcii patričnú nezávislosť. Maďarský minister hospodárstva György Matolcsy tento týždeň vyhlásil, že ak by sa Maďarsko vlani 17. novembra neobrátilo na MMF so žiadosťou o rokovania o pôžičke, čím zabránilo zníženiu ratingu Maďarska ratingovou agentúrou Standard & Poor's, potom by „Maďarsko zažilo inú jeseň a inú zimu a zaplatilo by vysokú cenu“. Zníženie ratingu podľa Matolcsyho nie v každom prípade znamená, že vláda pracuje zle. Môže tiež znamenať reakciu na to, že vláda zasiahla citlivé miesto systémov, či organizácií finančníctva, zdôraznil maďarský minister.
Maďarsko očakáva dohodu s veriteľmi do konca októbra
28. júna 2012 - (sita)
Maďarsko očakáva, že dohodu o preventívne úverovej linke s medzinárodnými veriteľmi podpíše najneskôr do konca októbra tohto roku. Pre agentúru Reuters to uviedol v stredu Mihály Varga, minister maďarskej vlády poverený rokovaniami s veriteľskými inštitúciami. Objem úverového programu by mal podľa neho zodpovedať očakávaniam trhu na úrovni zhruba 15 mld. eur. „Verím, že dohoda môže byť spečatená kedykoľvek od polovice augusta do konca októbra,” povedal minister, ktorý podľa svojich slov očakáva rýchly pokrok v rokovaniach. Maďarsko ako najzadlženejšia krajina strednej Európy začne na budúci mesiac rokovania o poskytnutí preventívnej úverovej linky od Medzinárodného menového fondu (MMF) a Európskej únie (EÚ). Medzinárodní veritelia súhlasili s otvorením formálnych rozhovorov po tom, čo vláda v Budapešti ustúpila v spore o zákon, ktorý podľa Bruselu a MMF ohrozoval nezávislosť maďarskej centrálnej banky.
Miera nezamestnanosti v Maďarsku do konca mája klesla na 11,2 %
28. júna 2012 - (tasr)
Miera nezamestnanosti v Maďarsku za tri mesiace do konca mája klesla o niečo viac, ako analytici predpovedali. Oznámil to dnes štatistický úrad v Budapešti. Podľa najnovších údajov sa nezamestnanosť v susednej krajine od začiatku marca do konca mája znížila na 11,2 % z 11,5 % v období február-apríl 2012. Analytici, ktorých oslovila agentúra RTTNews odhadovali, že miera nezamestnanosti v Maďarsku do konca mája klesne na 11,3 %. Na konci mája bolo bez práce 485.400 obyvateľov krajiny v produktívnom veku, zatiaľ čo na konci apríla to bolo 495.900 ľudí. V medziročnom porovnaní bol ale počet nezamestnaných v Maďarsku na konci mája zhruba o 20.000 osôb alebo o 0,2 % vyšší ako v rovnakom období minulého roka 2011.
S Maďarskom sme na seba historicky odkázaní, tvrdí Pavol Paška
27. júna 2012 - (tasr)
Predseda Národnej rady SR Pavol Paška (Smer-SD) namieta spôsob, akým bolo zrealizované dnešné komárňanské rokovanie výboru maďarského parlamentu pre spolupatričnosť. Trvá na tom, že takéto rokovania majú byť realizované štandardným diplomatickým a protokolárnym spôsobom. „S Maďarskom sme na seba historicky odkázaní,” povedal v rozhovore pre TASR. Informoval tiež, že svojmu maďarskému partnerovi Lászlóovi Kövérovi ponúka stretnutie.
- Ako hodnotíte, že predseda výboru pre spolupatričnosť Árpád Potápi nazval komárňanské rokovanie ako schôdzku Felvidéku?
- Nikomu nemôže prekážať, že sa príslušná krajina zaujíma o život svojich krajanov v zahraničí. Robíme to aj my. Nie je nič neobvyklé, ak aj Maďarsko sa zaujíma o ľudí, ktorí sa hlásia k maďarskej národnosti a žijú za hranicami. Ale historicky v kontexte vzťahov Slovenska a Maďarska aj niektoré historické momenty, názvy a artefakty sú dôvodom, aby sme sa na Slovensku zamýšľali, aká je podstata tej starostlivosti o krajanov žijúcich v zahraničí. Považujem minimálne za krajne neslušné, ak sa na oficiálnej úrovni používajú výrazy, ktoré my, Slováci, považujeme za historicky hanlivé a urážajúce.
- Pán Potápi nechápe vaše výhrady voči komárňanskému rokovaniu a tvrdí, že na rokovaní neotvorili témy, ktoré by mali škodiť Slovensku...
- Ja som namietal spôsob, akým naši maďarskí kolegovia k nám prišli. Myslím si, že je to úplne výnimočné z hľadiska nášho spolužitia v EÚ. Pátram v pamäti, ale nenašiel som moment, aby sa niečo podobné zrealizovalo na takejto úrovni v rámci bilaterálnych vzťahov ktorýchkoľvek krajín. To, o čom poslanci na pôde Slovenska hovorili, je ich legitímny prístup ku krajanom, a to nikto nespochybňuje, ale spôsob, akým to bolo zorganizované a uskutočnilo sa, nám prekáža, bude nám prekážať a budeme vždy protestovať, ak sa takéto stretnutia na takejto úrovni nebudú realizovať štandardným diplomatickým a protokolárnym spôsobom.
- Môže to poškodiť slovensko-maďarské vzťahy?
- Dúfam, že nie. Ani to nebolo zámerom. Aj preto sa snažím komunikovať diplomatickým jazykom.
- Pán Potápi tvrdí, že snahou pomáhať Maďarom na Slovensku pomáhajú aj Slovensku...
- Za kvalitu života kohokoľvek, kto žije na Slovensku a je občanom Slovenska bez ohľadu na to, či sa hlási k slovenskej, maďarskej národnosti alebo inej, nesie SR a jej zvrchované orgány. A Národná rada určite takouto inštitúciou je. Myslím si, a privítal by som, aby ktokoľvek spoza hraníc prenechal zodpovednosť za život občanov SR na tých, ktorí od týchto ľudí dostali na to riadne v demokratických voľbách mandát.
- Ako bude teraz vyzerať spolupráca medzi slovenským a maďarským parlamentom?
- Dúfam, že dobre. Pripravujem list, ktorý odošlem predsedovi maďarského Národného zhromaždenia Kövérovi, a v ňom vyjadrím vôľu, aby sme pokračovali v dialógu, aby sme rozvinuli vzťahy spolupráce medzi národné parlamenty na najvyššej úrovni, výborov, ale aj skupín priateľstva. Dúfam, že tá odozva bude priaznivá. Chceme mať s Maďarskom dobré vzťahy, je to náš sused. Sme na seba historicky odkázaní. A dúfam, že si osvojíme na základe rešpektu a uznania národnej suverenity aj metódy, ktoré sú v Európe obvyklé.
- Keď hovoríte o rešpekte, nedáva Maďarsko svojím konaním, aj dnešným rokovaním, signál, že o spoluprácu až tak nestojí?
- Toto nechcem hodnotiť práve z dôvodu, že našou prioritou je mať dobré susedské vzťahy so všetkými susedmi. Nechcem zbytočne vlievať olej do ohňa. Aj keď ten pohľad oficiálnej maďarskej zahraničnej politiky dáva všetkým, ktorí poznajú históriu aj súčasnosť, dôvod, aby to pomenovávali ako akýsi sentiment, ktorý má určité reálne prejavy. A či sa to páči niekomu, alebo nie, myslím si, že Slovensko má právo byť citlivé na niektoré veci, ktoré sa bolestne dotkli jeho histórie. Aj preto budeme reagovať na niektoré prejavy.
- Ako?
- Niekedy budeme žiadať vysvetlenie, niekedy budeme razantne veci odmietať, ale vždy s jasnou vidinou cieľa, ktorým by mali byť dobré susedské vzťahy a normálne spolužitie v rámci EÚ.
- Ako si vysvetľujete fakt, že maďarský výbor priznal, že s výjazdovým rokovaním čakal do volieb?
- Môže to byť náhoda. Nemám chuť skúmať, prečo to bolo dnes a nie pred tromi mesiacmi. Od našich partnerov nechceme nič iné, len aby sme používali európske štandardy.
- Čo napíšete predsedovi maďarského parlamentu Kövérovi?
- Okrem odmietnutia toho, čo sa stalo, budem sa naďalej snažiť vzbudiť záujem o riadnu komunikáciu na najvyššej úrovni. Stretnutie na najvyššej úrovni s pánom predsedom Kövérom som ponúkol aj cez pána veľvyslanca.
Hranice suverenity
29. júna 2012 - (Kálmán Petőcz - Sme)
Maďarskí poslanci nemajú pravdu, ak sa snažia legitimizovať svoj krok. - Zásah maďarských poslancov do suverenity Slovenskej republiky je určite oveľa menší ako samotné pristúpenie štátu k Európskej únii. - Formálne zasadnutie výboru Národného zhromaždenia Maďarskej republiky na území iného štátu bez riadneho ohlásenia jeho príslušným štátnym orgánom, navyše na pôde štátnej univerzity, určite nie je v súlade so štandardnými diplomatickými zvyklosťami. I keď zase nič také dramatické sa nestalo. Takýto zásah do suverenity Slovenskej republiky (ak už teda o ňom niektorí naši politici hovoria) v rámci schengenského priestoru je určite oveľa menší, ako samotné pristúpenie štátu k Európskej únii, či neskôr k eurozóne, či k eurovalu. Predsa však maďarskí poslanci nemajú pravdu, ak sa snažia legitimizovať svoj krok tým, že ani na Ukrajine, v Rumunsku či v Slovinsku, kde si podobným spôsobom spravili výjazdové zasadnutie, sa okolo toho nespravil taký rozruch ako na Slovensku. Ukrajina je obrovský štát, ktorý má plno iných, väčších problémov a v ktorom maďarská menšina patrí medzi tie menšie minority. Rumunsko je tiež dvakrát väčšie ako Maďarsko, rozlohou i počtom obyvateľov, a navyše má svoju vlastnú veľkú menšinu za východnými hranicami. V Slovinsku je maďarská menšina veľmi málopočetná, pričom jej však ústava zaručuje status štátotvorného spoločenstva spolu so slovinským národom a talianskou menšinou. Slovensko je dvakrát menšie ako Maďarsko, maďarská menšina je najväčšou menšinou a je sídelne rozmiestnená pozdĺž celých južných hraníc. Je také ťažké pochopiť, že za daného stavu tu krok maďarskej strany považuje za problematický väčšina slovenskej mienkotvornej elity? A navyše, keď slovenská strana dala predtým niekoľkokrát jasne najavo, že si neohlásené návštevy neželá? Predsa však je rozhorčenie slovenských politikov a diplomatov neúprimné. Pokiaľ štát samotný nevytvorí také podmienky, aby sa tu príslušníci menšín cítili naozaj ako doma, a pokiaľ s nimi nebude viesť skutočný dialóg, tak nemôže zazlievať ich občianskym združeniam, že sa idú „vyžalovať“ niekomu, kto aspoň prejaví ochotu ich počúvať. Veď čo už si má myslieť o ústretovosti štátu priemerne angažovaný príslušník maďarskej menšiny, keď vidí napríklad ťažkosti okolo uplatňovania zákona o jazyku menšín? Keď občianski aktivisti nedávno obnovili a vymaľovali ošarpanú, špinavú a zanedbanú železničnú zastávku v Okoličnej na Ostrove a vyvesili tam aj maďarské označenie obce, úrady ho okamžite odstránili. Napriek tomu, že zákon dvojjazyčné označenia umožňuje. Vulgárne nápisy, ktoré zastávku pred obnovou „zdobili“, však kompetentným celé roky neprekážali. Vždy zamaľovali len tú časť steny, na ktorú niekto dopísal maďarské označenie obce. Maďarská strana hovorí o „národnej politike“, presahujúcej hranice. Slovenská strana hovorí o národnom štáte. Maďarské menšinové strany na Slovensku hovoria o menšinovej politike, pod ktorou si však predstavujú predovšetkým maďarskú politiku. Nikto však nehovorí o menšinovej politike zasadenej do ľudskoprávneho rámca. V Maďarsku sa ani netvária, že starostlivosť o menšiny v susedných štátoch by mala byť súčasťou ľudskoprávnej dimenzie zahraničnej politiky. Pre maďarských poslancov - podľa ich vlastných slov - je „národná politika“ súčasťou vnútornej politiky. A u nás? U nás sa síce vytvára úrad splnomocnenca vlády pre národnostné menšiny, ale bez reálnych rozhodovacích právomocí a tiež vytrhnutý z kontextu ľudskoprávnych politík. Ľudskoprávny rámec sa totiž zmenou kompetenčného zákona ide práve rušiť. Ako chcú oba štáty robiť menšinovú politiku na ľudskoprávnych základoch?
Maďari u nás ďakovali Paškovi
28. júna 2012 - (Peter Morvay - Sme)
„Ďakujeme pánu Paškovi za jeho včerajšie vystúpenie, zasadanie výboru ešte nikdy nevyvolalo taký záujem,” začal včera tlačovku v Komárne Árpád Potápi z maďarskej vládnej strany Fidesz. Výjazdové zasadnutie Výboru pre národnú spolupatričnosť maďarského parlamentu na Slovensku podľa jeho predsedu zlepší vzťahy oboch štátov. „Každý sa mohol presvedčiť, že tu nezaznelo nič, čo by škodilo Slovensku,” dodal s tým, že zasadania v Slovinsku, Rumunsku a na Ukrajine nevzbudili pozornosť. „V Smere ešte neinformovali Pašku, že sa v tomto volebnom období na Maďarov neútočí,” reagoval zasa predseda SMK József Berényi na vystúpenie šéfa slovenského parlamentu Pavla Pašku (Smer), ktorý zasadanie výboru ostro odsúdil. K práci výboru podľa Potápiho patrí, že sa na mieste informuje o situácii Maďarov. V poriadku je podľa neho aj to, že na akciu pozvali len SMK, nepozvaný Most-Híd podľa neho totiž nie je maďarská strana.
Aj trochu autonómie
Zasadanie výboru bolo verejné, maďarskí poslanci si vypočuli referáty o príčinách úbytku Maďarov na Slovensku, o situácii maďarského školstva, veriacich a občianskej sféry. Najväčšiu pozornosť vzbudilo vystúpenie šéfa SMK, ktorý zopakoval svoju už viackrát prednesenú víziu zániku maďarskej menšiny u nás. Poslanec Fideszu György Csóti tvrdil, že tieto negatívne trendy môže zastaviť len uplatnenie práva slovenských Maďarov na sebaurčenie, na autonómiu. „To treba vybojovať a to sa dá dosiahnuť len spoluprácou Maďarov v celej Karpatskej kotline,” povedal člen výboru. Potápi potom tvrdil, že o autonómii nehovorili.
Neoznámili či oznámili
„O zasadnutí výboru sme informovali slovenské ministerstvo zahraničia v pondelok alebo v utorok ráno,” povedal SME maďarský veľvyslanec v Bratislave Csaba Balogh a vyvracal tak tvrdenie Pašku, že maďarský výbor Slovensku výjazd ani neoznámil. Aj slovenské ministerstvo zahraničných vecí včera tvrdilo, že o zasadnutí vie len z webovej stránky maďarského parlamentu. Po stretnutí v Komárne na ceste po južnom Slovensku maďarskí poslanci položili veniec k pomníku Maďarov vysídlených po druhej svetovej vojne zo Slovenska vo Dvoroch nad Žitavou, večer sa stretli s maďarskými občianskymi združeniami v Dolných Salibách. Vláda Roberta Fica včera prijala zameranie zahraničnej politiky na tento rok, podľa ktorej sa bude usilovať o dobré susedské a pokojné vzťahy s Maďarskom.
Figeľ sa sťažoval Orbánovi na akciu maďarského parlamentu v Komárne
28. júna 2012 - (tasr)
Predseda Kresťanskodemokratického hnutia (KDH) Ján Figeľ využil dnešné rokovanie európskych pravicových lídrov v rámci summitu Európskej ľudovej strany (EĽS) v Bruseli na stretnutie s maďarským premiérom Viktorom Orbánom, ktorému predniesol sťažnosť na nedávne rokovanie časti maďarských poslancov v Komárne. „V rámci rokovania lídrov Európskej ľudovej strany som sa neformálne stretol aj s predsedom vlády Maďarska a lídrom strany Fidesz Viktorom Orbánom. Tlmočil som mu kritický názor, môj aj KDH, k návšteve a rokovaniu Výboru pre spolupatričnosť maďarského parlamentu v Komárne,” povedal Figeľ v rozhovore pre TASR. Predseda KDH maďarskému premiérovi tlmočil názor, že takéto rokovanie sa organizuje oficiálne, diplomatickou cestou. Tak, aby jeho súčasťou bol nielen súhlas oficiálnych štátnych orgánov dotknutej krajiny, ale aby to znamenalo aj dialóg a vytvorenie priestoru pre skutočné riešenie tém a problémov, a nie priestor pre podozrenia z nejakých iných neprijateľných zámerov či záujmov. „Povedal som mu, že ak slovenskí poslanci majú záujem navštíviť našich krajanov v Maďarsku, vo Vojvodine alebo v Rumunsku, tak oslovia oficiálne orgány danej krajiny a následne sa stretnú aj s predstaviteľmi daného štátu aj s krajanmi žijúcimi v danej krajine.” Figeľ zdôraznil, že takto sa to robí v slušnej a kooperujúcej Európe. Aby sa vytvárala a neoslabovala dôvera, ktorú európskej štáty potrebujú pre spoločnú budúcnosť. Na otázku, ako na túto sťažnosť zareagoval maďarský premiér, Figeľ odpovedal, že Orbán priznal, že nevie detaily o tomto počine a vyjadril porozumenie nad argumentmi, ktoré predniesol predseda KDH. „Maďarsko robí svoju politiku v blízkom zahraničí podľa osobitného modelu, s ktorým nielen ja, ale ani KDH nesúhlasí. Lebo vytvára ako keby model integrácie poza hranice namiesto zjednocovania štátov Európy, kde hranice strácajú svoj pôvodný význam a demokracia a spoločné hodnoty vytvárajú podmienky pre viac slobody pre kultúrny a celkový rozvoj spoločenstiev,” predstavil Figeľ svoj názor na túto udalosť. A v súvislosti s maďarskou politikou voči blízkemu zahraničiu dodal, že v Európe dnes potrebujeme rozvíjať to, čo nás vedie do 21. storočia, a nie to, čo nás vracia do 19. storočia.
Cit pre mieru
27. júna 2012 - (Martin Krno - Pravda)
Renomovaný novinár Paul Lendvai nedávno v rozhovore pre denník Pravda poznamenal, že Viktor Orbán „stratil cit pre mieru”. Táto strata zjavne nepostihla len maďarského premiéra a šéfa najsilnejšej strany Fidesz, ale aj jeho spolustraníkov. Inak by svojimi neoficiálnymi výjazdmi do susedných štátov zbytočne neprovokovali a nevyvolávali napätie v strednej Európe. Nápad uskutočniť zasadnutie maďarského parlamentného výboru pre spolupatričnosť na univerzite v Komárne patrí presne do tejto kategórie. Presadzovanie svojich záujmov, bez rešpektovania názorov druhej strany, je veľmi krátkozraké, tobôž to platí v zahraničnej politike. Maďarsko s tým má svoje neblahé skúsenosti, no napriek tomu v tejto politike pokračuje. A keďže slovenský obranný reflex v prípade Maďarov funguje vždy zaručene, výsledkom je hystéria. Ale čo sa dá čakať od politikov, ktorí si z pripomínania historických tráum hraničiacich s národným sebatrýznením vytvorili oficiálnu štátnu ideológiu a kde sú spanilé jazdy po „Karpatskej kotline” formou ich sebarealizácie? Pritom by stačilo tak málo... Ak by politici v Budapešti zobrali na vedomie vyhlásenie generálneho advokáta súdneho dvora Európskej únie v Luxemburgu Yvesa Botu, ktorý začiatkom marca vydal stanovisko, že 21. augusta 2009 sa „László Sólyom chcel jednoznačne dostaviť do Komárna v rámci výkonu svojich funkcií prezidenta Maďarska, a nielen na základe svojho štatútu občana únie”, a preto mala slovenská strana právo ho na svoje územie nepustiť, mohli sme byť ušetrení ďalšej šarvátky.
Maďarská kampaň
28. júna 2012 - (Dag Daniš - Hospodárske noviny)
Výjazdy maďarských politikov na slovenské územie vyzerajú ako hlúpa provokácia. Tá stredajšia však v skutočnosti až taká hlúpa nie je. Je súčasťou premyslenej kampane, ktorá má z južného Slovenska spraviť niečo ako maďarský politický rajón. Maďarskú zem. Tieto slová - a tieto obavy - nie sú ani trochu zveličené. Stačí si posadiť udalosti z Komárna do širších súvislostí - a výsledný obraz môže byť dosť nepríjemný. Maďarský premiér Orbán pred mesiacom vyzval všetkých menšinových Maďarov, aby „čo najskôr požiadali o maďarské občianstvo”. A hneď aj vysvetlil, prečo mu na tom tak záleží: „čoskoro sa zrodí zákon, ktorý umožní zahraničným Maďarom s maďarským občianstvom voliť”. Presnejšie: voliť poslancov maďarského parlamentu. Napríklad aj tých, ktorí včera pochodovali po Komárne a okolitých dedinách. Takže... Nebola to nijaká neškodná provokácia. Bola to kampaň. Kampaň, ktorá časom nebude len občasná, ale intenzívna. Orbán chce menšinových Maďarov vtiahnuť do volieb už v roku 2014. Naplno. V praxi to znamená, že Fidesz si tu zriadi okresné kancelárie. A roztočí volebnú kampaň. No a po Fidesze sa tu rozkročia aj extrémisti z Jobbiku, sprevádzaní druhmi z Maďarskej gardy. Aj oni budú chcieť hlasy zo Slovenska... Ale, aby sme nepreháňali, zo začiatku to nebude až také dramatické. Bude to skôr smiešne. A miestami trápne, keďže naši Maďari majú dvojaké občianstvo zakázané. Dramatické to môže byť až vtedy, keď sa tu časom náhodou (čistou náhodou) strhne národnostný incident. Alebo, povedané z opačného konca, keď sem náhodou (čistou náhodou) dorazí skutočná maďarská provokácia.
Spor s Maďarmi ide do Európy
28. júna 2012 - (Tomáš Nejedlý - Hospodárske noviny)
Zasadnutie maďarskej parlamentnej komisie v Komárne bude mať dohru v europarlamente.
Bratislava - Slovensko-maďarský spor bude mať dohru v Európskom parlamente. Europoslankyňa Monika Flašíková-Beňová (Smer-SD) chce na rokovaní na budúci týždeň v Štrasburgu riešiť zasadnutie maďarského parlamentného výboru v Komárne. „Budem hovoriť o tom, že ak má byť Európska únia skutočne spoločenstvom dobrej spolupráce národov, je absolútne bezprecedentné, ak sa výbor maďarského parlamentu rozhodne zasadať na území iného členského štátu bez toho, aby o tom informoval v zmysle diplomatického protokolu,” povedala Flašíková-Beňová pre HN. V Komárne včera zasadal maďarský výbor pre spolupatričnosť. Na programe bola situácia maďarskej menšiny na Slovensku. Šéf parlamentu Pavol Paška (Smer-SD) protestoval, že Budapešť o tom slovenskú stranu ani neinformovala. Necitlivý prístup maďarských poslancov kritizuje aj bývalý podpredseda Európskeho parlamentu Libor Rouček. „Samozrejme, máme Schengen, máme otvorené hranice, ale je to minimálne vec slušnosti, že susedom, kolegom, inej krajine oznámim, že prídem,” tvrdí Rouček, ktorý je v súčasnosti podpredsedom socialistov, druhej najsilnejšej skupiny v snemovni. Predseda maďarského výboru pre spolupatričnosť Árpád Potápi z vládneho Fideszu tvrdí, že zasadnutie ohlásil slovenskému ministerstvu zahraničných vecí. Šéf diplomacie Miroslav Lajčák to odmieta. „Spôsob, akým bola táto akcia zorganizovaná a uskutočnená, je v protiklade s prístupom vlády,” dodal pre HN. Výbor pre spolupatričnosť zatiaľ výjazdovo rokoval na Ukrajine, v Slovinsku, v Rumunsku a v maďarskom Kecskeméte. „Na žiadnom zahraničnom mieste sme nemali problémy,” vyhlásil podľa TASR Potápi. Schôdzku na „Felvidéku” podľa neho plánovali už dávnejšie, chceli však počkať na parlamentné voľby. Rozoberali koniec Maďarov Výbor včera v Komárne rokoval o situácii maďarskej menšiny na Slovensku. Poslancom prednášali napríklad predseda SMK József Berényi či politológ László Öllös. Most-Híd pozvanie nedostal. Berényi na stretnutí upozornil, že Maďarov pod Tatrami je čoraz menej a maďarská menšina je odsúdená na zánik. Vláda podľa neho tento trend podporuje. „Buduje sa tu národný štát,” uviedol. O autonómii údajne reč nebola. Výbor rokoval na pôde komárňanskej Univerzity J. Selyeho. Podľa Flašíkovej-Beňovej mal prizvať na rokovanie aj slovenských kolegov. „Ak chceli diskutovať o jednej z menšín žijúcich na území Slovenska,” dodala. Podľa Igora Matoviča z OľaNO maďarskí poslanci nerešpektujú suverenitu Slovenska. Nepáči sa mu, že stretnutie je na pôde Komárňanskej univerzity financovanej z našich daní. „Je na mieste sa pýtať, či táto škola má za cieľ poskytovať kvalitné vzdelanie, alebo je jej cieľom šírenie sentimentu za veľkým Uhorskom.” Rektor školy János Tóth tvrdí, že priestory na škole si poslanci prenajali.
J. Berényi vyhlásil, že Maďari na Slovensku sú odsúdení na zánik
27. júna 2012 - (tasr)
Pokles počtu Maďarov žijúcich na Slovensku svedčí o tom, že v súčasných inštitucionálnych, právnych a finančných rámcoch na Slovensku je maďarská menšina odsúdená na zánik. Vyhlásil to dnes v Komárne na výjazdovom zasadnutí výboru maďarského parlamentu pre spolupatričnosť predseda SMK József Berényi. „To, že túto skutočnosť slovenská spoločnosť, demokrati a predstavitelia médií bagatelizujú, pre mňa znamená - to sme už na pôde SMK viackrát povedali - že na Slovensku sa buduje národný štát,“ konštatoval predseda SMK. Ak by podľa neho tomu nebolo tak, potom by po nepriaznivých údajoch sčítania ľudu, aké zaznamenali Maďari žijúci na Slovensku, demokratické sily, médiá a významné osobnosti spoločnosti, vyzývali maďarskú menšinu k dialógu, umožnili by diskutovať o jej problémoch a podnecovali by ju k predkladaniu návrhov na zlepšenie situácie. Predseda maďarského výboru Árpád Potápi v úvodnom prejave zdôraznil, že z programu rokovania je zrejmé, že dôvod na strach z tejto schôdze nemusí mať väčšinové, ani žiadne menšinové národnostné spoločenstvo na Slovensku. „Budeme hovoriť iba o témach, ktoré sa dotýkajú všedných dní tu žijúcej maďarskej menšiny,“ zdôraznil Potápi. Situáciu Maďarov žijúcich na Slovensku vo svojich prejavoch zhodnotia maďarský veľvyslanec v SR Csaba Balogh, politológ a predseda Fórum inštitútu pre výskum menšín László Öllös, rektor Univerzity Jánosa Selyeho János Tóth, ako aj predstavitelia maďarskej menšiny žijúcej v SR. Do Komárna pricestovalo sedem členov výboru maďarského parlamentu pre spolupatričnosť, ktorý má celkom 12 členov. Popoludní majú v pláne navštíviť viaceré obce juhu Slovenska, v ktorých žije maďarská menšina. Predseda Národnej rady SR Pavol Paška (Smer-SD) v utorok ostro protestoval proti tomu, že národný parlament inej krajiny zorganizoval výjazdové zasadnutie oficiálneho výboru na území iného štátu.
Slovensko sa bude usilovať o dobré susedské a pokojné vzťahy s Maďarskom
Slovensko sa bude usilovať o dobré susedské a pokojné vzťahy s Maďarskom. „Bilaterálnu spoluprácu budeme prehlbovať s plným využitím osvedčeného mechanizmu zmiešaných medzivládnych komisií, vrátane menšinovej / krajanskej problematiky. Súčasne budeme rokovať o otvorených otázkach vzájomných vzťahov,” konštatuje sa v návrhu zamerania zahraničnej politiky na tento rok, ktoré dnes schválila vláda SR.
Rozumieme, čoby nie
28. júna 2012 - (Peter Javůrek - Pravda)
Maďarská menšina na Slovensku nie je odsúdená na zánik. Na zánik sú, dúfajme, odsúdení hlupáci, ktorí sa stále pokúšajú robiť si živnosť z nacionalistických tém. Nezáleží, či sú to ctihodní docenti, ktorí si chcú ničiť reputáciu za protihodnotu pochybnej kvality i trvácnosti, alebo mladí politici, ktorí by bez nacionalizmu ani neboli politikmi, pretože by svojim súčasníkom nemali čo povedať. Príslušníci maďarskej menšiny nie sú Osamelí Georgeovia z Galapág. Ten, kto sa v ostatnom sčítaní ľudu prihlásil k slovenskej či inej národnosti, hoci predtým sa hlásil k maďarskej, predsa nezahynul. Jeho rod nevymrel, ba ani o svoje meno nik neprišiel. Vo svete, ktorý uznáva právo ľudí prihlásiť sa k národnosti, k akej chcú, dokonca ani nemožno povedať, že utrpela biodiverzita. Považuje šéf SMK József Berényi Maďarov žijúcich u nás za nesvojprávnych hlupákov? A ich deti, ktoré sa po dosiahnutí dospelosti možno prihlásia k inej národnosti - pretože to tak cítia, nemajú už taký vzťah k Maďarsku ako ich rodičia, „odcudzili sa”, vyberte si... - považuje za koho? Za obete slovenského šovinizmu? Zrejme. Je nám jasné, že Berényimu tak ako orbánovským kriesičom rôznych neslávne známych mŕtvol, ktoré zaľudňovali históriu, v hlavách dozaista neskrsne, že ten úbytok Maďarov môže tak trochu prameniť aj z ich vlastnej politiky. Myslia si nacionalistickí politici - maďarskí, naši či hocijakí iní - že v časoch, keď mladí ľudia snívajú o cestovaní po svete (a majú to stokrát ľahšie, ako to mali ich rodičia), študujú kdekoľvek po Európe a skypujú si s kamarátmi v Amerike, má pre nich národ a národnosť nejaký magický význam? Čo chcú, aby tí mladí radšej robili: bili sa v mene krvi do krvi na futbalových tribúnach, nosili uniformy a skrývali svoje zakomplexované ja v húfe rovnako odetých primitívov? Pekné predstavy musia mať o našich deťoch! Nejde o to, či bolo výjazdové zasadnutie výboru maďarského parlamentu pre spolupatričnosť v našom Komárne provokáciou. Spôsob, akým to maďarský parlament našim predstaviteľom oznámil - neoznámil, samozrejme, veľmi pripomína jednu trápnu príhodu, ktorú sme pred pár rokmi prežili s ich bývalým prezidentom. Táto do očí bijúca nezdvorilosť nie je podstatná. Podstatné je to, že oficiálna Budapešť Viktora Orbána naďalej rokuje o našej spoločnej slovensko-maďarskej a maďarsko-slovenskej budúcnosti najradšej v zložení Maďari - Maďari. A to si ešte na našej strane vyberá zásadne takých Maďarov, ktorí majú tiež, nevedno prečo, dlhodobé problémy rokovať v inom zložení ako len Maďari - Maďari. A tak sa stretávajú profesionálni Maďari s profesionálnymi Maďarmi a trpko nariekajú, že im každý ubližuje, ale najmä, že im nikto nerozumie. Hlboko sa mýlia. Ich najväčším problémom totiž je, že im práveže začínajú všetci veľmi dobre rozumieť. V Európe, Amerike, najnovšie v Izraeli. My nie sme nijakou výnimkou.
Podľa OĽaNO maďarskí politici nerešpektujú suverenitu Slovenska
27. júna 2012 - (tasr)
Líder opozičného hnutia OĽaNO Igor Matovič a jeho stranícky kolega Jozef Viskupič vyjadrili rozhorčenie nad zasadaním výboru maďarského parlamentu pre spolupatričnosť na pôde komárňanskej univerzity. Podľa nich ide o jednoznačné zasahovanie do suverenity Slovenska. „Medzi priateľskými krajinami, ktoré rešpektujú medzinárodné právo a najmä zásadu suverenity, patrí k elementárnej slušnosti v takomto prípade požiadať partnerské orgány o povolenie,” uviedol Viskupič. „To, že výbor maďarského parlamentu o povolenie nepožiadal a navyše svoje zasadanie uskutočnil na akademickej pôde, je nedobrý jav,” dodal. Podľa jeho slov sa takéto veci medzi priateľskými krajinami nerobia. Matovič upozornil na fakt, že súhlasom so zasadaním výboru maďarského parlamentu na svojej pôde sa komárňanská univerzita výrazne politizuje. Pripomenul, že táto univerzita je financovaná zo slovenského štátneho rozpočtu, aby zabezpečila vzdelávanie v maďarskom jazyku pre maďarskú národnostnú menšinu. „Je preto na mieste otázka, či táto škola platená z našich daní má za cieľ poskytovať kvalitné vzdelanie pre slovenských občanov maďarskej národnosti, alebo je jej cieľom šírenie sentimentu za veľkým Uhorskom,” uviedol Matovič. Podľa jeho ďalších slov fakt, že minister školstva po výsledkoch kompletnej akreditácie navrhuje v prípade tejto školy zmeniť názov univerzita na vysoká škola hovorí o tom, že by sa škola mala zamerať na zvyšovanie úrovne svojich vzdelávacích programov ako organizovanie takýchto podujatí. „A maďarskí politici by si mali konečne uvedomiť, že Slovensko je suverénnym štátom.” Výjazdové zasadanie výboru maďarského parlamentu na pôde komárňanskej Univerzity Jána Selyeho je prvým takýmto zasadaním na Slovensku. Výbor maďarského parlamentu pre spolupatričnosť už takýmto spôsobom rokoval na Ukrajine, v Slovinsku i Rumunsku. Proti zasadaniu v Komárne už v utorok (26.júna) ostro protestoval šéf slovenského parlamentu Pavol Paška (Smer-SD).
Budapešť vyvolala zbytočné napätie
28. júna 2012 - (Andrej Barát / Balážová Daniela - Pravda)
Zbytočné podráždenie - to je jediný výsledok výjazdového zasadnutia výboru maďarského parlamentu pre národnú spolupatričnosť. Ten včera bez toho, aby predtým informoval slovenský parlament, zasadal na pôde Univerzity J. Selyeho v Komárne. Maďarsko tým symbolicky dalo najavo, že posledné slová o snahe zlepšiť vzájomné vzťahy zrejme nemyslelo úprimne. „Spôsob, akým bola táto akcia zorganizovaná a uskutočnená, je v protiklade s prístupom vlády Slovenska aj Maďarska k rozvoju bilaterálnych vzťahov,” citovala šéfa slovenskej diplomacie Miroslava Lajčáka agentúra Sita. Podľa Lajčáka slušnosť káže, aby maďarský parlament vopred oznámil takúto iniciatívu slovenskému parlamentu. Podľa analytika Tomáša Strážaya z Výskumného centra Slovenskej spoločnosti pre zahraničnú politiku by sa maďarská strana mala zamyslieť nad tým, či takýmto spôsobom naozaj pomáha k zlepšeniu vzťahov s krajinou, kde žije maďarská menšina. Slovensko podľa neho nie je jediným štátom, s ktorým má Budapešť v rámci susedských vzťahov problémy. Nedávno mala podobný spor s vládou v Bukurešti. „Budapešť často hovorí o Slovensku ako o jedinom problémovom susedovi, ale loptička je skôr na maďarskej strane. Mala by sa zamyslieť nad tým, akým spôsobom sa pripravujú podujatia v susedných krajinách, ktoré môžu byť pre vlády v daných krajinách citlivé, a či postup, ktorý maďarská strana zvolila aj v prípade tohto zasadnutia, naozaj prispieva k zlepšovaniu vzťahov Maďarska so susednými krajinami, v ktorých žijú maďarskej komunity,” hovorí Strážay. Zasadnutie výboru sa podľa neho určite nepripravilo za pár hodín. „Národná rada je pre tento výbor priamym partnerom. Organizovanie akéhokoľvek podujatia bez toho, aby to dali na vedomie priamemu partnerovi na Slovensku, je naozaj neštandardné, netradičné,” hovorí Strážay. Aj skutočnosť, že zasadnutie sa uskutočnilo na univerzitnej pôde, je podľa neho diskutabilná. „Do výraznej miery je to politizácia akademickej pôdy, s čím možno tiež skôr nesúhlasiť, ako súhlasiť,” dodáva Strážay. Výjazdové zasadnutia výboru maďarského parlamentu, ktoré sa uskutočnili už na Ukrajine, v Slovinsku či Rumunsku, sú podľa neho len akoby „informatívne cesty”, na ktorých si jeho členovia vypočujú vybraných aktérov z akademického prostredia, mimovládnej a možno i politickej sféry. Aj preto na zasadnutie nepozvali zástupcov strany Most-Híd. „Je to pokračovanie príbehu, ktorý sa začal drvivým víťazstvom Fideszu v maďarských parlamentných voľbách v roku 2010. Z pohľadu Budapešti je ich partnerskou politickou organizáciou, ktorá reprezentuje maďarskú komunitu na Slovensku, SMK. A keďže sa Most snažil osloviť aj slovenských voličov, tak zo zoznamu privilegovaných subjektov vypadol,” hovorí Strážay. Podobne podľa neho selektuje Fidesz aj v Rumunsku. Šéf delegácie maďarskej delegácie výboru Árpád Potápi po zasadnutí v Komárne tvrdil, že výbor svoje zasadnutie vopred ohlásil maďarskému veľvyslancovi na Slovensku, ktorý rokoval s predsedom parlamentu, a aj slovenskému ministerstvu zahraničných vecí. Na otázku, či to bolo v dostatočnom predstihu, nevedel odpovedať. Dodal, že výbor už zasadal aj v iných krajinách a nikde okolo toho nebol taký rozruch ako na Slovensku. Zástupcov strany Most-Híd nepozvali s odôvodnením, že to nie je maďarská strana. Na zasadnutí výboru viackrát padlo slovo autonómia, no podľa Potápiho bol rozruch zbytočný. Autonómii sa venovali len okrajovo a zasadnutie výboru nezasiahlo do integrity Slovenska. Autonómia maďarskej menšiny na Slovensku podľa neho už dlhšie funguje prostredníctvom samospráv v oblastiach, kde žije väčšina Maďarov. „Autonómia sa na Slovensku už zrealizovala v samosprávach, tie sú určitou formou autonómie. Ale o nejakom odtrhnutí sme určite nehovorili. Autonómia určite nebola cieľom tohto zasadnutia,” povedal po zasadnutí. Hlavnou témou bol podľa neho skôr bežný život maďarskej menšiny. Podľa Potápiho výboru ide len o nadviazanie osobných kontaktov. „Posilňujeme dobré susedské vzťahy. Radi privítame slovenskú komisiu kdekoľvek v Maďarsku, kde žijú Slováci,” dodal Potápi. Predseda maďarského výboru takisto nemal problém s tým, že zasadnutie politikov bolo na akademickej pôde, ktorá by mala byť nezávislým miestom. „Tu je to najlepšie. Táto univerzita je vlajková loď Maďarov žijúcich na Slovensku,” dodal Potápi. Predseda SMK József Berényi na margo kritiky neohláseného príchodu uviedol, že ide o zbytočný útok. „V strane Smer asi neinformovali pána Pašku, že v tomto volebnom období sa neútočí na Maďarov. Aj tak je menšina v dramatickom stave, je ich o 120-tisíc menej ako pred 20 rokmi.” Člen predsedníctva SMK Pál Csáky však priznal, že organizovanie politického stretnutia na univerzitnej podeje diskutabilné. „Aj tak je to len detail. Keď budeme umelým spôsobom vyťahovať takéto detaily, tak to nikam nevedie,” dodal. Jedným z prednášajúcich bol aj politológ László Öllös, docent na Univerzite Konštantína Filozofa v Nitre. K vhodnosti konania na akademickej pôde sa odmietol vyjadriť so slovami, že je tu „len hosť”. Podľa neho je problémom to, že Slováci stále vnímajú Maďarov ako nebezpečenstvo. „V tomto priestore sme na seba odkázaní. A máme teraz na výber, či budeme oslabovať tú druhú stranu, alebo nie,” dodal. Bez dodržania diplomatických zvyklostí chcel prísť do Komárna pred tromi rokmi aj bývalý maďarský prezident László Sólyom. Chcel sa zúčastniť na slávnostnom odhalení sochy sv. Štefana. Slovenská strana ho však nepustila za hranice. V stredu sa podobný scenár nezopakoval, návšteva prebehla pokojne. Delegácia sa krátko zastavila pri spomínanej soche. Po skončení prednášok členovia výboru navštívili dediny blízko Komárna, napríklad Tvrdošovce, odkiaľ boli v minulosti deportovaní obyvatelia do Maďarska po skončení druhej svetovej vojny.
Maďarský politológ Krisztián Szabados v rozhovore pre HN:
Maďarská vláda sa snaží odpútať pozornosť
28. júna 2012 - (Hospodárske noviny)
- Ako si vysvetľujete zahraničné výjazdy Výboru pre spolupatričnosť?
- Nepreháňal by som význam týchto podujatí. Treba ich vnímať ako akcie zamerané na domáceho voliča.
- Čím takéto podujatia oslovujú maďarského voliča?
- Oslovujú len časť voličov - tvrdé jadro, ktorého podporu si títo politici chcú udržať. Väčšine obyvateľov Maďarska záleží na tom, ako žijú krajania, ale o ich osud sa zaujímajú len v prípade konfliktu medzi maďarskou menšinou a väčšinovým obyvateľstvom.
- Aký to má vplyv na obraz Maďarska v zahraničí a okolitých krajinách ?
- Ak skutočne išlo o zasadanie, ktoré nebolo oznámené štandardnými diplomatickými cestami, mnohí ľudia v EÚ to budú vnímať ako provokáciu.
- A v Maďarsku?
- Toto podujatie má predovšetkým domáce politické ciele. Je to jasné posolstvo tvrdému voličskému jadru vládnucej strany - pozrite sa, akí sme odvážni a čo si dovolíme.
- Aký postup by ste teraz odporučili slovenským politikom?
- Aby si dali dobre vychladené pivo a nevenovali tomu pozornosť.
Univerzita tvrdí, že miestnosť maďarskému výboru len prenajala
28. júna 2012 - (tasr)
Univerzita J. Selyeho v Komárne ani rektor univerzity s obsahovou náplňou výjazdového zasadnutia výboru maďarského parlamentu pre spolupatričnosť nemá žiadny formálny ani neformálny vzťah. Pre TASR to uviedla asistentka rektora Piroska Zakar. „V niektorých médiách sa objavila správa, že situáciu Maďarov žijúcich na Slovensku vo svojom prejave o. i. zhodnotí aj rektor Univerzity J. Selyeho János Tóth. Rektor univerzity nehodnotil na tomto zasadnutí situáciu Maďarov žijúcich na Slovensku. Na zasadnutí výboru sa nezúčastnil,” zdôraznila Zakar s tým, že parlamentný výbor už tradične zasadá na územiach s početnou maďarskou menšinou, preto si za miesto svojho zasadnutia zvolil tentoraz Komárno. „Univerzita, ako najväčšia vzdelávacia inštitúcia v meste, len prenajímala jednu rokovaciu miestnosť za poplatok,” zdôraznila Zakar.
V Komárne rokujú iba po maďarsky, Öllös tu cíti antipatie voči Maďarom
27. júna 2012 - (Andrej Barát - pravda.sk / tasr)
Politológ a vysokoškolský pedagóg László Öllös bol jedným z prvých prednášajúcich na rokovaní Výboru pre národnú spolupatričnosť maďarského parlamentu, ktorý zasadá od rána na univerzite v Komárne. Podľa neho je na Slovensku stále cítiť negatívne naladenie spoločnosti voči maďarskej menšine, čo by sa malo konečne zmeniť. „Podstata problému spočíva v tom, že do dnešného dňa sa nezmenil na Slovensku pohľad, že Maďari znamenajú nebezpečenstvo pre Slovensko. Od toho sa odvíja všetko ostatné,” uviedol analytik. Podľa neho sa v posledných rokoch urobilo na oboch stranách viacero chýb, aj zo strany politikov, ktoré zhoršili slovensko-maďarské vzťahy. Je tu však podľa neho priestor na nový začiatok. „V tomto priestore sme na seba navzájom odkázaní. A máme teraz na výber, či budeme oslabovať tú druhú stranu alebo nie,” dodal. Öllös, ktorý je docentom na Univerzite Konštantína Filozofa v Nitre, odmietol odpovedať na otázku, či je vhodné organizovať stretnutie politikov na akademickej pôde, ktorá by mala byť nezávislým fórom. „Ja som tu len hosť,” povedal a odišiel. Öllös svoju prednášku zhrnul pri odchode stručne v slovenčine pre novinárov, inak ju celú pred výborom odprezentoval v maďarčine, rovnako ako všetci ostatní prednášajúci. Netlmočilo sa ani do angličtiny, ani do slovenčiny. Priebeh zasadnutia aj príchod maďarských poslancov bol inak zatiaľ pokojný. Delegácia prešla bezproblémov cez hraničný most, zastavila sa krátko pri soche sv. Štefana a potom sa odobrala do konferenčnej miestnosti. Nezopakoval sa tak scenár spred troch rokov, keď slovenská strana odmietla pustiť za hranice maďarského prezidenta Lászlóa Sólyoma. Maďarskí poslanci podobne ako bývalý prezident obišli diplomatický protokol, čo ostro kritizoval predseda slovenského parlamentu Pavol Paška. Politológ Öllös ráno tvrdil, že maďarský veľvyslanec o stretnutí informoval slovenských kolegov. Miklós Duray z SMK priznal, že maďarský výbor mohol o stretnutí dať vedieť Slovákom vopred. „Neviem, aké sú zvyklosti. Možnože by nebolo bývalo od veci, keby oboznámili slovenskú stranu, že sem prídu. Ináč, v Európskej únii to nemôže byť problém. Je to skôr o zdvorilosti, že keď vás príde niekto navštíviť, tak vám to vopred povie. Netreba však tomu dávať žiadny politický zmysel.” Pokles počtu Maďarov žijúcich na Slovensku svedčí o tom, že v súčasných inštitucionálnych, právnych a finančných rámcoch na Slovensku je maďarská menšina odsúdená na zánik. Vyhlásil to v Komárne na výjazdovom zasadnutí výboru maďarského parlamentu pre spolupatričnosť predseda SMK József Berényi. „To, že túto skutočnosť slovenská spoločnosť, demokrati a predstavitelia médií bagatelizujú, pre mňa znamená to, čo sme už na pôde SMK viackrát povedali, že na Slovensku sa buduje národný štát,” konštatoval predseda SMK. Ak by podľa neho tomu nebolo tak, potom by po nepriaznivých údajoch sčítania ľudu, aké zaznamenali Maďari žijúci na Slovensku, demokratické sily, médiá a významné osobnosti spoločnosti, vyzývali maďarskú menšinu k dialógu, umožnili by diskutovať o jej problémoch a podnecovali by ju k predkladaniu návrhov na zlepšenie situácie. Predseda maďarského výboru Árpád Potápi v úvodnom prejave zdôraznil, že z programu rokovania je zrejmé, že dôvod na strach z tejto schôdze nemusí mať väčšinové, ani žiadne menšinové národnostné spoločenstvo na Slovensku. Budeme hovoriť iba o témach, ktoré sa dotýkajú všedných dní tu žijúcej maďarskej menšiny, zdôraznil Potápi. Situáciu Maďarov žijúcich na Slovensku vo svojich prejavoch zhodnotia maďarský veľvyslanec v SR Csaba Balogh, politológ a predseda Fóra Inštitútu pre výskum menšín László Öllös, rektor Univerzity Jánosa Selyeho János Tóth, ako aj predstavitelia maďarskej menšiny žijúcej v SR. Do Komárna pricestovalo sedem členov výboru maďarského parlamentu pre spolupatričnosť, ktorý má celkom 12 členov. Popoludní majú v pláne navštíviť viaceré obce na juhu Slovenska, v ktorých žije maďarská menšina. Predseda Národnej rady SR Pavol Paška (Smer) v utorok ostro protestoval proti tomu, že národný parlament inej krajiny zorganizoval výjazdové zasadnutie oficiálneho výboru na území iného štátu.
Predseda výboru spolupatričnosti Maďarov: Nechápem protest predsedu NR SR
27. júna 2012 - (tasr)
Predseda výboru maďarského parlamentu pre spolupatričnosť Árpád Potápi, ktorého výbor má dnes výjazdovo zasadať v Komárne, v utorok večer vyhlásil, že nechápe, aké výhrady má predseda Národnej rady SR Pavol Paška proti komárňanskému zasadnutiu. Paška v utorok ostro protestoval proti výjazdovému zasadnutiu maďarského parlamentného výboru pre spolupatričnosť, ktoré sa má uskutočniť na pôde univerzity v Komárne. Povedal, že je bezprecedentné, aby národný parlament inej krajiny organizoval výjazdové zasadnutie oficiálneho výboru na území iného štátu. Podľa maďarskej tlačovej agentúry MTI Potápi v reakcii na Paškovo vyjadrenie povedal, že výbor spolupatričnosti rokoval už štyrikrát výjazdovo na Ukrajine, v Slovinsku, v Rumunsku a aj v maďarskom Kecskeméte. „Na žiadnom zahraničnom mieste sme nemali problémy. Na stredajšej schôdzke si vypočujeme informácie, rozhodovanie sa neočakáva. Tým sa osud žiadneho Slováka nezlepší, ani nezhorší,” konštatoval predseda s tým, že schôdzku na „Felvidéku” plánovali už dávnejšie, chceli však počkať na parlamentné voľby. Potápi dodal, že je zrejmé, že Maďarom žijúcim za hranicami, ich organizáciám a predstaviteľom cirkví padne dobre, ak sa maďarský parlamentný výbor zaoberajúci sa národnou politikou priamo na mieste informuje o ich situácii. Predseda výboru v reakcii na otázku MTI povedal, že neočakáva problémy pri dnešnom prekročení maďarsko-slovenských hraníc, a podotkol, že nechápe, čo zlé vidí predseda NR SR na zasadnutí tohto výboru.
Vyhlásenie Panslovanskej únie k zasadnutiu výboru maďarského parlamentu na slovenskom území
27. júna 2012 - (pansu.sk)
Dnes, t. j. 27. júna 2012 sa na Univerzite Jánosa Selyeho v Komárne. uskutoční zasadanie maďarského parlamentného výboru pre spolupatričnosť. Ide o výbor, ktorý má podvýbor pre autonómiu založený v apríli tohto roka. Rokovania parlamentného výboru našich južných susedov sa pritom zúčastní aj predstaviteľ Okrúhleho stola Maďarov na Slovensku Géza Tokár, či predseda SMK József Berényi. Túto skutočnosť považujeme za hrubé porušenie suverenity Slovenskej republiky a pokus o narušenie jej územnej celistvosti. Ide totiž o agresívny čin maďarských revizionistov, ktorí za podpory maďarskej iredenty na Slovensku vyvíjajú sústavnú aktivitu na pripojenie územia južného Slovenska k Maďarsku. Panslovanská únia vyjadruje veľkú nespokojnosť s nečinnosťou príslušných slovenských orgánov. Predseda slovenského parlamentu síce dal najavo maďarskému veľvyslancovi svoje rozhorčenie, ale to nestačí. Len slová a protesty už dávno nestačia. Tak ako sa naše orgány správne zachovali v prípade arogancie bývalého maďarského prezidenta Solyóma, tak mali konať aj dnes. Páni v Pešťbudíne si totiž musia byť vedomí, že Slovensko podobné kroky bude vždy razantne odmietať a na ochranu svojich záujmov bude aj adekvátne konať. Zároveň vyzývame orgány činné v trestnom konaní, aby posúdili, či sa slovenskí občania, ktorí sa na tomto podujatí zúčastnili, nedopustili trestného činu.
Výlet na Felvidék
29. júna 2012 - (Peter Morvay - Sme)
Aj keď sme v spoločnej únii, akcie, ako zasadanie maďarského parlamentného výboru na Slovensku, nestačí len dopredu oznámiť. Tvrdeniu, že maďarský Výbor pre národnú spolupatričnosť zasadá v susedných štátoch, aby spoznal reálny život krajanov, neveria ani jeho členovia. Od rečníkov v Komárne by sa dozvedeli to isté, keby ich pozvali do Budapešti. Ďalšia cesta po pamiatkach a kávičky s miestnymi papalášmi ich k realite menšiny priblížili rovnako, ako keby vycestovali na Mars. Takisto stretnutie s „občianskymi” aktivistami. Ak by aj u nás existovala maďarská občianska sféra, ktorá by si verejne dovolila mať zásadne iný názor než SMK, a riskovala by dokonca aj zastavenie dotácií z Pešti, tú by tam aj tak nepozvali. Povedzme, že napriek tomu nie je problém, ak sa časť parlamentu jedného štátu rozhodne oficiálne zasadať v druhom štáte a ako politický orgán na toto zasadanie vlastným menom oficiálne zvoláva hostí. Nie je to síce normálne, ale to nie sú ani pomery v strednej Európe či početné maďarské menšiny u susedov. Aj v takom prípade však vidíme ukážkový príklad toho, ako sa veci nesmú robiť. Nejde len o to, že slovensko-maďarské vzťahy sú mimoriadne citlivé a vyžadujú si zvláštnu opatrnosť. Ani o to, ako dlho dopredu sa sluší podobnú akciu oznámiť (dva dni sú každopádne výsmech). Slušný človek susedom nielen oznámi, že k nim príde, ale aj sa opýta, či môže ďalej. Aj keď ide len o formalitu. Diplomacia je o tom, že sa sporné akcie nielen oznámia, ale že sa rokovaniami korektne pripravia. Platí to dokonca, aj keď žijeme v spoločnej únii a i napriek tomu, že maďarská menšina nie je majetkom štátu a môže si niekoho pozvať bez súhlasu slovenských politikov (výbor však nikto nepozval, aspoň to nepriznal). To, že politici Fideszu (ďalší sú vo výbore len do počtu) zasadaním na akademickej pôde zdôraznili imidž komárňanskej univerzity ako politike poplatnej straníckej inštitúcie alebo že odmietnutím Mostu ignorovali názor väčšiny tunajších Maďarov, sú už len drobnosti. Tvrdenie veľvyslanca autorovi článku, že so žiadnymi problémami nepočítal, by dokazovalo len jeho nekompetentnosť, ak by sa dalo brať vážne. Skôr však ide o vedľajší prejav arogancie tých, čo dnes Maďarsku vládnu, a susednými národmi hlboko pohŕdajú. Naozaj sa to prejavuje aj v používaní slova Felvidék. Súkromná osoba má právo nazývať Slovensko, ako chce a nemusí tým myslieť nič zlé. Ak však politik pri oficiálnej príležitosti dôsledne nepoužíva riadny názov krajiny, ale niečo, čo je pre väčšinu jej občanov skôr urážlivé, netreba brať vážne žiadne jeho reči o vzájomnom priateľstve.
P. Paška je nahnevaný, maďarský výbor bude rokovať v Komárne
26. júna 2012 - (tasr)
Predseda Národnej rady SR Pavol Paška (Smer-SD) ostro protestuje proti výjazdovému zasadnutiu maďarského parlamentného výboru pre spolupatričnosť, ktoré sa má uskutočniť v stredu (27. 6.) na pôde univerzity v Komárne. Paška to vyhlásil dnes na tlačovej besede s tým, že je bezprecedentné, aby národný parlament inej krajiny organizoval výjazdové zasadnutie oficiálneho výboru na území iného štátu. Svoje rozhorčenie dnes Paška tlmočil aj maďarskému veľvyslancovi v SR Csabovi Baloghovi, s ktorým mal zdvorilostné stretnutie. „Nepovažujeme takéto prístupy za štandardné. Dvere sú vždy otvorené a radi privítame maďarských poslancov a poslankyne, ale štandardným protokolárnym a diplomatickým spôsobom,” povedal. Zároveň zdôraznil, že maďarský parlament organizuje takýto výjazd bez toho, aby o tom akokoľvek informoval SR. „Tento výbor bol založený v roku 2009 a má podvýbor pre autonómiu. Jeho cieľom je nadväzovať kontakty s maďarskými organizáciami mimo Maďarska, je to nástroj národnej politiky Maďarska,” vysvetlil Paška. Predseda NR SR zároveň poukázal na program zasadnutia, ktorý maďarský výbor v Komárne má. Predseda mimoparlamentnej SMK József Berényi bude napríklad hovoriť o Maďaroch na Felvidéku, maďarský veľvyslanec v SR o maďarsko-slovenských vzťahoch, politológ László Öllős bude zase hovoriť o maďarskej spoločnosti na Slovensku a politických stranách. Paška upozornil, že Schengen nezrušil hranice, len odstránil bariéry na ich prestupy. „Slovensko je zvrchovaná krajina. Títo páni prídu zo suverénneho národného parlamentu hovoriť o občanoch Slovenska. Všetky témy sa týkajú občanov SR bez ohľadu na ich národnosť. Ak viem, nič sa nezmenilo na tom, že za všetkých občanov SR zodpovedá národný parlament, vláda SR a ostatné orgány štátnej správy,” zdôraznil Paška. Predseda slovenského parlamentu je tiež pripravený obrátiť sa listom na šéfa maďarského zákonodarného zboru Lászlóa Kövéra, od ktorého bude žiadať vysvetlenie a uistenie, že naše vzájomné vzťahy budú postavené na báze vzájomnej úcty a rovnocennosti. Paška o situácii hovoril aj s predsedom Mostu-Híd Bélom Bugárom, ktorého reakcia vraj bola úplne normálna a s výjazdovým rokovaním maďarského výboru nesúhlasí. S Baloghom okrem iného Paška hovoril aj o susedskej spolupráci. „Pán veľvyslanec vyslovil nádej, že sa nám podarí veľmi rýchlo rozvinúť spoluprácu na všetkých úrovniach,” uviedol Paška s tým, že zároveň pozval predsedu Národného zhromaždenia Maďarska na Slovensko. Bugár neskôr novinárom povedal, že avizované zasadnutie výboru je chyba, ktorá sa opakuje. „To, že určitý výbor maďarského parlamentu chce mať zasadnutie na území SR, by problém nebol, ak by sa nakontaktoval na náš výbor či ministerstvo zahraničných vecí. Potom by nevznikol problém, takto sa len môže zvýšiť napätie. Neviem, pre koho je to dobré, ale pre tu žijúcich Maďarov nie,” upozornil. Na otázku, či bude maďarských predstaviteľov v tejto veci kontaktovať, aby im tlmočil svoj postoj, odpovedal Bugár protiotázkou. „Vy si myslíte, že máme dobré vzťahy? My sme tí, ktorých nazývajú zradcovia národa. Pozvanie sme nedostali, ani sme o tom nevedeli. Bude dôležité, aké výstupy budú zajtra. My tam určite nepôjdeme, nechodíme tam, kde nás nepozvú,” dodal. Podľa šéfa SMK Berényiho dnešné vyjadrenie Pašku pripomína návrat „starých časov” vo vzťahoch dvoch krajín, keď vláda nedovolila vtedajšiemu prezidentovi Lászlóovi Sólyomovi, aby vstúpil na územie Slovenska. Priznal pritom, že nevie, ako maďarský parlament komunikoval výjazdové rokovanie výboru so svojimi slovenskými kolegami. Sám sa plánuje vo svojom prejave venovať postaveniu Maďarov na Slovensku. V príhovore by vraj nemalo odznieť nič zásadné, diplomaticky citlivé ani nové a bude dostupný aj verejnosti. „Citlivá otázka je neuveriteľný pokles obyvateľov maďarskej národnosti. O 17 Maďarov je každý deň menej ako deň predtým,” poznamenal.
Pavol Paška je proti zasadnutiu maďarského výboru v Komárne
26. júna 2012 - (sita)
Predseda Národnej rady SR Pavol Paška (Smer-SD) ostro protestuje proti tomu, že výbor maďarského parlamentu pre spolupatričnosť bude zasadať v slovenskom Komárne. „Maďarské Národné zhromaždenie bez toho, aby akýmkoľvek spôsobom a na akejkoľvek diplomatickej alebo protokolárnej úrovni informovalo SR, organizuje v Komárne na pôde univerzity (Jánosa Selyeho, pozn. SITA) výjazdové zasadnutie výboru pre spolupatričnosť. Považujem za absolútne bezprecedentné, aby národný parlament inej krajiny si organizoval výjazdové zasadnutie oficiálneho výboru na území iného štátu,“ povedal v utorok Paška na tlačovej besede. Predsedovi maďarského parlamentu Lászlóovi Kövérovi Paška pošle list, v ktorom ho požiada o vysvetlenie tejto agendy a zároveň o ubezpečenie, že vzájomné vzťahy budú postavené na báze obojstrannej úcty a rešpektu. Paška sa v utorok stretol aj s novým maďarským veľvyslancom na Slovensku Csabom Baloghom, ktorému svoju nespokojnosť tlmočil. „Požiadal som ho, aby informoval predsedu Národného zhromaždenia (Lászlóa Kövéra) že nepovažujeme takéto prístupy za štandardné a že ich budeme razantne odmietať,“ povedal. Paška upozornil, že na programe zasadnutia je vystúpenie predsedu SMK Józsefa Berényiho na tému Maďarov vo Felvidéku po voľbách, Balogh bude hovoriť o maďarsko-slovenských vzťahoch a obraze Maďarska na Slovensku. Politológ László Öllős vystúpi k problematike maďarskej spoločnosti na Slovensku. Predseda snemovne zdôraznil, že za občanov Slovenska, hoci sa hlásia k maďarskej národnosti, zodpovedá slovenský parlament, vláda aj ďalšie orgány. „Slovensko je zvrchovaná krajina, schengen nezrušil hranice národných štátov,“ zdôraznil. Hostí z Maďarska je Paška pripravený prijať, zdôrazňuje však, že sa tak má diať na základe štandardných diplomatických a protokolárnych pravidiel. „Prvky exteritoriality musíme odmietnuť, je to náš národný záujem,“ podčiarkol. Výbor pre spolupatričnosť bol založený v roku 2009, a ako pripomenul Paška, v apríli tohto roku v rámci neho vznikol podvýbor pre autonómiu. Jeho úlohou je nadväzovať kontakty s Maďarmi v iných krajinách, zaujímať sa o ich život a je nástrojom národnej politiky Maďarska. Predseda medzietnickej strany Most-Híd Béla Bugár zdieľa Paškov názor, že zvolený postup nie je šťastný. Za problém nepovažuje, že maďarský výbor chce zasadnúť na Slovensku. „Takýmto spôsobom znovu samozrejme sa môže zvýšiť napätie. Neviem pre koho to je dobré, ale pre nás určite nie, pre tu žijúcich Maďarov určite nie,“ zareagoval pre novinárov na informáciu o zasadnutí výboru. Bugár sa nazdáva, že názory Pašku a jeho maďarského kolegu sa mu zblížiť nepodarí. „My sme tí, ktorých nazývajú zradca národa,“ pripomenul, ako sa o ňom vyjadril Kövér.
Semjén: Maďarský národ prežije, len ak sa posilní maďarstvo vo svete
26. júna 2012 - (topky.sk)
Maďarský národ môže prežiť iba v prípade, že sa podarí posilniť nielen maďarstvo žijúce v domovskej krajine, ale aj po celom svete. Vyhlásil to dnes v maďarskom Lakiteleku vicepremiér a minister bez kresla zodpovedný za národnú politiku Zsolt Semjén. Podľa tlačovej agentúry MTI podpredseda vlády v prednáške na miestnej ľudovej vysokej škole Alberta Szent-Györgyiho pred niekoľkými stovkami poslucháčov povedal, že našou úlohou je „bojovať za každého Maďara”. „Maďari sú ako národ nedeliteľní, z historických dôvodov však - odvážim sa to povedať - sú aj svetovým národom, pretože Maďari žijú vo všetkých kútoch sveta,” dodal Semjén. Podľa neho úspešnú a efektívnu národnú politiku možno viesť iba vtedy, ak Maďarsko bude v ekonomike, kultúre sebavedomí úspešnou a medzinárodne silnou krajinou. Podľa Semjéna jedným z úspechov terajšej maďarskej vlády je to, že doposiaľ požiadalo o maďarské občianstvo 290.000 zahraničných Maďarov a z nich už takmer 200.000 zložilo občiansky sľub. „Veríme, že do konca volebného cyklu dosiahne počet držiteľov maďarského občianstva v zahraničí 500.000,” konštatoval maďarský vicepremiér.
Orbánova vláda vedome a provokačne porušuje normy EÚ, tvrdí Kovács
26. júna 2012 - (tasr)
Vláda maďarského premiéra Viktora Orbána vedome a provokačne porušuje európske normy, vyhlásil dnes pre agentúru MTI bývalý minister zahraničných vecí Maďarska a poslanec opozičnej Maďarskej socialistickej strany (MSZP) László Kovács. „Politické sily, ktoré v krajinách niekdajšieho sovietskeho bloku získajú ústavnú väčšinu, sa môžu pokúsiť obmedziť demokraciu, 'zbúrať', prípadne obsadiť (svojimi ľuďmi) inštitúcie právneho štátu. Orgány únie však musia proti tomu zasiahnuť v záujme zachovania dôveryhodnosti EÚ,” konštatoval exminister zahraničných vecí. Kovács minulý týždeň o týchto otázkach diskutoval s bývalými šéfmi diplomacie na bruselskom podujatí Nadácie pre progresívne európske štúdie (FEPS), ktorá je blízka Strane európskych socialistov. Maďarsko podľa Kovácsa bolo predtým v Bruseli vnímané ako krajina, ktorá podporuje prehĺbenie a rozšírenie európskej integrácie; teraz ho čoraz viac ľudí označuje za „Orbanistan”. „Nejde o to, že Maďarsko porušuje určité právne normy únie. To sa stáva aj iným členským krajinám. Ide o to, že sa vzďaľuje od centra únie, keď napríklad Orbán hovorí o úpadku Západu a o nutnosti otváraniu sa Východu, pričom o Rusku a o Číne hovorí ako o spojencoch,” zdôraznil Kovács.
Maďari sa boja o osud „svojej“ univerzity v Komárne
27. júna 2012 - (Tomáš Nejedlý - hnonline.sk)
Menšinovej Univerzite J. Selyeho v Komárne hrozí, že príde o štatút univerzity. Minister školstva Dušan Čaplovič navrhuje premenovať inštitúciu s vyučovacím jazykom maďarským na vysokú školu. „Nechcem si to ani predstaviť, museli by sme zmeniť všetky vnútorné dokumenty, pečiatky, diplomy... A zajtra môže minister povedať, že sa radikálne zmení aj financovanie školy,“ protestuje rektor univerzity János Tóth. Univerzita by mala svoj súčasný názov stratiť v súlade so zákonom o vysokých školách. Podľa neho môžu slovíčka „univerzita, univerzitná“ skloňovať v názve len tie vysoké školy, ktoré Akreditačná komisia pri meraní kvality - komplexnej akreditácii - zaradila do najvyššej z troch kategórií. „Ministerstvo si len plní svoju zákonnú povinnosť,“ tvrdí hovorca rezortu Michal Kaliňák. Podobný osud pripravuje Čaplovič aj Trenčianskej univerzite A. Dubčeka a Akadémii Policajného zboru v Bratislave. Rektor Tóth namieta, že zo strany vlády by išlo o porušenie prísľubu zachovať doterajšiu úroveň ochrany národnostných menšín na Slovensku, ktorý dal Robert Fico a jeho Smer-SD pri nástupe k moci. Premenovanie školy môže podľa neho vyvolať nevôľu v Maďarsku, kde sa rozdiel medzi vysokou školou a univerzitou vníma citlivejšie ako na Slovensku. Ministra Čaploviča chce preto presvedčiť, aby zmenil rozhodnutie. „Mali by sme dostať šancu v roku 2014, keď sa bude opakovať komplexná akreditácia,“ vyhlásil. Pri akreditácii v rokoch 2009 - 2011 mala podľa neho škola obrovský hendikep oproti ostatným, pretože pôsobila iba štyri roky. Pobúrení sú aj politici Mosta-Híd a SMK. „Na mieste pána ministra by som veľmi citlivo zvažoval, ako ďalej, pretože to môže mať vplyv aj na finančné pozadie školy - toto nie je status quo,“ vyhlásil líder Mosta-Híd Béla Bugár. Bugár chce o zamietnutí návrhu rokovať s predstaviteľmi vlády a následne aj s ostatnými poslaneckými klubmi. SMK zasa podľa exministra Lászlóa Szigetiho uskutoční „všetky kroky v rámci Slovenska, ako aj na medzinárodných fórach pre to, aby si škola udržala svoje doterajšie zaradenie“. Bojovať o štatút univerzity chcú aj v Trenčíne. „Študenti pôjdu inam, do blízkeho zahraničia a ako absolventi - odborníci sa už spravidla nevrátia, čo môže mať dopad aj na zamestnanosť a celkovú sociálnu situáciu v kraji; a to by sa snáď malo zvážiť pri rozhodovaní,“ tvrdí rektor školy Ivan Kneppo. Komárňanská aj trenčianska univerzita vznikli vďaka politickej podpore. HZDS presadilo univerzitu v Trenčíne, z tohto regiónu pochádza líder hnutia Vladimír Mečiar. Školu v Komárne si počas druhej vlády Mikuláša Dzurindu vylobovala vtedy koaličná SMK. Obe školy vznikli zákonom, o zmene ich názvu preto musí rozhodnúť parlament. Doterajší ministri školstva v parlamente narazili na silný regionálny lobing.
SMK chce bojovať proti vyradeniu Univerzity J. Selyeho zo zoznamu univerzít
26. júna 2012 - (tasr)
SMK plánuje urobiť v rámci Slovenska aj na medzinárodných fórach všetky kroky pre to, aby si Univerzita J. Selyeho v Komárne udržala doterajšie zaradenie medzi univerzitné vysoké školy. Rezort školstva pod vedením Dušana Čaploviča (Smer-SD) poslal do medzirezortného pripomienkového konania návrh, na základe ktorého by mala Univerzita J. Selyeho, Trenčianska univerzita Alexandra Dubčeka v Trenčíne a Akadémia Policajného zboru v Bratislave stratiť status univerzitných vysokých škôl. Od septembra budúceho roka by sa tak mali stať vysokými školami, pričom by sa zmenil aj ich názov. Ministerstvo ako dôvod uviedlo nesplnenie podmienok v rámci komplexnej akreditácie. Návrhom na preklasifikovanie školy je podľa SMK už druhýkrát vážne ohrozené status quo, ktoré menšinám sľúbil premiér Robert Fico (Smer-SD). „Po zrušení úradu a postu podpredsedu vlády pre národnostné menšiny teraz vláda drasticky zasahuje do vysokoškolského vyučovania v maďarskom jazyku,” vyhlásil podpredseda SMK pre školstvo a kultúru László Szigeti. SMK vyzvala vládu, aby dodržala svoj sľub daný zachovaním status quo pre menšiny, inak sa podľa nej stane nevierohodnou. Univerzita J. Selyeho vznikla na základe zákona z roku 2003. Poslaním univerzity je podľa jej webovej stránky poskytnúť vysokoškolské vzdelanie v materinskom jazyku, pripraviť učiteľov pre materské, základné a stredné školy s vyučovacím jazykom maďarským, vyškoliť teológov a ďalších odborníkov v oblasti ekonómie. Vyučovanie tam prebieha na troch fakultách - Pedagogickej, Ekonomickej a Reformovanej teologickej fakulte.
SMK zúri, minister vraj drasticky zasahuje do vyučovania
26. júna 2012 - (sita)
Návrh ministerstva školstva premenovať komárňanskú Univerzitu J. Selyeho na Vysokú školu J. Selyeho je podľa podpredsedu SMK Lászlóa Szigetiho drastickým zásahom do vysokoškolského vyučovania v maďarskom jazyku a porušením status quo, ktoré v prípade národnostných menšín sľúbil zachovať premiér Robert Fico. „Strana maďarskej koalície s rozhorčením vzala na vedomie správu, že minister školstva Dušan Čaplovič predložil návrh zákona, ktorým mieni preklasifikovať Univerzitu Jánosa Selyeho v Komárne na vysokú školu,” povedal Szigeti agentúre SITA. Premiérom Ficom sľúbené status quo je tak podľa jeho slov už druhýkrát vážne ohrozené. „Po zrušení úradu a postu podpredsedu vlády pre národnostné menšiny teraz vláda drasticky zasahuje do vysokoškolského vyučovania v maďarskom jazyku,” uviedol. SMK je pripravená aj na medzinárodných fórach učiniť všetky kroky, aby si Univerzita Jánosa Selyeho v Komárne udržala svoje doterajšie zaradenie. Ministerstvo školstva navrhuje odňať trom vysokým školám z názvu slovo „univerzita”. Akadémia Policajného zboru v Bratislave, Trenčianska univerzita Alexandra Dubčeka v Trenčíne a komárňanská Univerzita J. Selyeho nesplnili podmienky v rámci komplexnej akreditácie vysokých škôl na to, aby boli univerzitnou vysokou školou. Ministerstvo preto chce, aby od 1. septembra 2013 nemali v názve slovo „univerzita”. Návrh na zmenu začlenenia Univerzity J. Selyeho v Komárne medzi vysoké školy je podľa hovorcu ministerstva školstva Michala Kaliňáka výsledkom komplexnej akreditácie, ktorá bola zrealizovaná ešte v roku 2009. „Keďže ide o verejnú vysokú školu, tá má zo zákona jeden rok na prijatie opatrení na odstránenie nedostatkov,” reagoval Kaliňák, podľa ktorého je zarážajúce, ako mimoparlamentná SMK odpútava pozornosť od nečinnosti vedenia univerzity, neustále hľadá nepriateľa a umelo vytvára napätie. „Minister školstva, vedy, výskumu a športu Dušan Čaplovič odmieta slová podpredsedu SMK Lászlóa Szigetiho, podľa ktorého ide o porušenie statusu quo vo vzťahu k národnostným menšinám. Minister školstva zdôrazňuje, že zachovanie existujúceho stavu nemôže byť ochranný plášť nad univerzitným pracoviskom, ktoré malo rok na prijatie opatrení na odstránenie nedostatkov a túto šancu nevyužilo,” dodal Kaliňák. Návrh predložilo do medzirezortného pripomienkového konania. Na troch vysokých školách ukončili proces komplexnej akreditácie v roku 2009. Akreditačná komisia ich navrhla začleniť medzi vysoké školy, ktoré nie sú začlenené medzi univerzitné vysoké školy a ani medzi odborné vysoké školy. Podľa zákona by preto mali mať v názve slovné spojenie „vysoká škola” a nie „univerzita”.
Turistický magnet pre Slovákov? Jánošík „skrížený“ s horami
Česi okupujú Tatry, v Jasnej počuť najmä poľštinu, na Donovaloch sa spoliehajú na Maďarov. Nie všade sú však odkázaní na cudzincov. „U nás jednoznačne dominujú Slováci, a je to tak dobre,“ konštatuje Marián Bardiovský, riaditeľ hotela Gold v Terchovej. Práve obec na severe Slovenska sa za posledný rok zaradila medzi najväčších skokanov cestovného ruchu.
Ďalší výbuch v rafinérii MOL sa zaobišiel bez zranení
26. júna 2012 - (tasr)
V rafinérii maďarskej ropnej spoločnosti MOL v Zalaegerszegu na západe krajiny došlo dnes krátko popoludní k explózii a požiaru nádrže s bitúmenom. Podobná udalosť sa stala už aj 18. mája, informovala, maďarská tlačová agentúra MTI. Pri nehode nebol ani dnes nikto zranený, hasiči a zamestnanci rafinérie oheň uhasili. Výbuch poškodil stenu cisterny a bitúmen v nej začal horieť. Podľa hovorcu MOL-u Györgya Bacsúra pri požiari neunikli do okolia žiadne škodlivé látky. Príčiny výbuchu sa vyšetrujú.
Nokia v Komárome oznámi prepustenie ďalších 900 zamestnancov
26. júna 2012 - (tasr)
Fínsky výrobca telefónov Nokia vo svojom výrobnom závode v maďarskom Komárome, kde pracujú aj občania SR, dnes oznámi 900 zamestnancom zrušenie ich pracovného pomeru. Ide o druhú vlnu avizovaného tohtoročného prepustenia celkove 2300 pracovníkov. Maďarská tlačová agentúra MTI citovala predsedu závodnej rady Nokie v Komárome Zoltána Lászlóa, podľa ktorého prepustení, ktorým zrušenie pracovného pomeru oznámia dnes na začiatku pracovných zmien, už nemusia nastúpiť do práce. Pomer zamestnancov zo Slovenska v druhej etape prepúšťania zatiaľ nezverejnili. Podnik prepusteným okrem zákonom predpísaného odstupného poskytne sumu vo výške trojmesačného priemerného platu a najmenej dva mesiace im bude platiť podporu pri hľadaní práce. Výška podpory bude totožná s výškou priemerného platu prepusteného. V prvej etape prepustili 29. marca 1194 zamestnancov, z nich bolo 348 občanov SR. Spoločnosť Nokia vlani v septembri oznámila, že preveruje z dlhodobého hľadiska výrobné prevádzky vo fínskom Salo, maďarskom meste Komárom a v Reynose v Mexiku a 8. februára vyhlásila, že z výrobného závodu v Komárome prepustí z terajších 4400 zamestnancov do konca tohto roka v troch etapách 2300 zamestnancov.
ECB odobrila maďarský zákon o centrálnej banke
29. júna 2012 - (sita)
Európska centrálna banka (ECB) odobrila najnovšie zmeny v spornom maďarskom zákone o centrálnej banke. Tento jej piatkový krok odstraňuje ďalšiu prekážku pre otvorenie rokovaní o finančnej pomoci pre krajinu niekoľko dní po tom, ako Medzinárodný menový fond (MMF) s vyjednávaniami vyjadril súhlas. Maďarsko, ktoré je najzadlženejším stredoeurópskym štátom, prvýkrát signalizovalo zámer získať zahraničnú pomoc s cieľom stabilizovať svoju spomaľujúcu sa ekonomiku ešte v novembri. Spor o zákon o centrálnej banke, ktorý podľa MMF a Európskej únie ohrozoval nezávislosť maďarskej centrálnej banky, spôsoboval, že náklady Budapešti pôžičky zostávali vysoké. To centrálnej banke nedovoľovalo znížiť úrokové sadzby, ktoré sú najvyššie v rámci EÚ. „Návrh zmien spolu so záväzkom nezväčšovať počet členov Rady pre menovú politiku počas funkčného obdobia terajšieho guvernéra Maďarskej národnej banky (MNB) sú náznakmi toho, že maďarská vláda je teraz ochotná rešpektovať inštitucionálnu nezávislosť MNB,“ uviedla ECB na svojej internetovej stránke. Mihály Varga, maďarský minister, ktorý má na starosti rokovania s MMF, tento týždeň povedal, že parlament by mohol nevyhnutné zmeny schváliť najneskôr do 12. júla a rokovania s MMF by sa mohli začať v polovici júla. Neskôr pre Reuters povedal, že Maďarsko predpokladá, že podpíše dohodu o finančnej pomoci zhruba na úrovni 15 miliárd eur, ako to odhaduje trh, a to najneskôr do konca októbra.
Maďarská centrálna banka nezmenila úroky
26. júna 2012 - (tasr / rttnews)
Maďarská centrálna banka ani dnes nezmenila kľúčovú úrokovú sadzbu a ponechala ju na úrovni 7 %, už šiesty mesiac po sebe. Analytici takéto rozhodnutie očakávali. Magyar Nemzeti Bank naposledy zmenila kľúčový úrok vlani v decembri, keď ho zvýšila o 50 bázických bodov, rovnako ako v novembri 2011. Medziročná miera inflácie v krajine v máji tohto roka spomalila na 5,3 % z aprílových 5,7 % a hrubý domáci produkt (HDP) sa v 1. štvrťroku znížil o 0,7 % oproti predchádzajúcemu kvartálu, keď ešte vzrástol o 1,4 %. Budapešť okrem toho minulý týždeň oznámila, že vláda sa chystá predložiť parlamentu novelu sporného zákona o centrálnej banke, ktorá je podmienkou začatia rokovaní medzi Budapešťou a Medzinárodným menovým fondom a pohotovostnej úverovej linke.
Magnát Soros varoval Merkelovú pred nerozumnými nápadmi
26. júna 2012 - (sita)
Americký miliardár maďarského pôvodu George Soros varuje nemeckú kancelárku Angelu Merkelovú pred situáciou, keď sa jej krajina stane „centrom ríše” a bude priamo zodpovedná za rozpad spoločnej menovej únie. Soros pre utorkové vydanie denníka Financial Times (FT) vyjadril názor, že Merkelová by nemala uprednostňovať vytvorenie politickej únie pred tou fiškálnou a bankovou. Rodák z Budapešti považuje takéto návrhy za „nereálne a nerozumné” a v tejto súvislosti varuje pred fiaskom na tohtotýždňovom summite Európskej únie v Bruseli. To podľa jeho slov hrozí pre pretrvávajúci odmietavý postoj vlády v Berlíne, čo údajne môže ponechať Európu bez ochrany pred možným odchodom Grécka z eurozóny. „Možno to vyhovuje nemeckých záujmom, no vytvorí to veľmi odlišnú Európu od tej otvorenej spoločnosti, ktorá podnecovala predstavivosť ľudí. Urobí to z Nemecka centrum ríše a perifériu dostane do trvalo podriadenej pozície. A to nie je to, čo Merkelová a väčšina Nemcov chce,” skonštatoval pre FT 81-ročný magnát, ktorý v 90. rokoch zbohatol najmä vďaka špekuláciám na finančnom trhu. Soros zároveň vyzval na vytvorenie európskeho fiškálneho orgánu, ktorý by v spolupráci s Európskou centrálnou bankou vytvoril fond na kontrolu a spravovanie veľkých dlhov, predovšetkým Talianska a Španielska.
Nositeľ Nobelovej ceny spomínal na slovenské slová
Nositeľ Nobelovej ceny za fyziku Douglas Osheroff, so slovenskými koreňmi prednášal študentom v Bratislave. Spomínal na slovenské slová, ktoré ho naučila matka. - Zavri dvere, kričala naňho jeho mama vždy, keď opúšťal miestnosť. „Ak sme mali ísť do postele, povedala „pôjdeme spať”,” spomína Douglas Dean Osheroff, nositeľ Nobelovej ceny za fyziku. V pondelok navštívil Bratislavu a na Slovenskej technickej univerzite (STU) hovoril študentom nielen o svojom živote a o tom, aké to je získať najprestížnejšie ocenenie vo svete vedy, ale aj odpovedal na niektoré z ich otázok. Osheroff, profesor na Stanfordskej univerzite a absolvent prestížneho Caltechu má čiastočne slovenské korene. Jeho starí rodičia z matkinej strany sa prisťahovali do Spojených štátov práve z našej krajiny. Preto mu ako dieťaťu dávala mama príkazy v slovenčine.
Príde 750 000 rodín na Slovensku o možnosť príjmu sat. TV?
Nie nejde o vtip. Na Slovensku je aktívnych 750 000 kariet Skylink alebo CS link. To znamená, že približne 750 000 domácností sa spolieha na príjem cez satelit pomocou parabolickej antény, prijímača a dekódovacej karty. Títo občania si zariadenie zakúpili a mali možnosť viac ako 11 rokov sledovať základný balík programov vrátane STV, Markízy, Joj a českých staníc bez poplatkov. Kto by namietal, že nič nie je bez poplatkov, nemýli sa. Každý občan Slovenskej republiky, respektíve každé odberné miesto elektrickej energie je povinné uhrádzať koncesionársky poplatok. Tento poplatok slúži na financovanie verejnoprávnych médií. A tieto médiá, napr. aj STV platia spoločnosti, ktorá prevádzkuje tento balík programov celkom slušné peniaze. Rovnako ako to robia aj ďalšie televízie, aby zabezpečili, že ich vysielanie bude sledovať čím viac ľudí. Takto vznikol bezplatný balík programov a takto mal fungovať navždy alebo natrvalo. Sľuboval to sám prevádzkovateľ a sľubovali to aj predajcovia satelitnej techniky. Všetko by bolo fajn, až na to, že aktuálne si prevádzkovateĺ od občanov začína pýtať servisný poplatok 14.40 eur ročne. Komu platiť? Za čo platiť?
O katastrofe z maďarského Devecseru bude rozhodovať súdny proces
27. júna 2012 - (tasr)
Proces s 15 obvinenými zo zodpovednosti za ekologickú katastrofu v Maďarsku z októbra 2010, ktorá si vyžiadala desať obetí na životoch a spôsobila obrovské materiálne škody, sa začne vo Veszpréme 24. septembra. Harmonogram rokovania stanovili dnes na prípravnom zasadaní v dejisku procesu za účasti všetkých obžalovaných a ich právnych zástupcov. V zmysle dnešnej dohody bude na proces vyhradených päť rokovacích dní mesačne s výnimkou novembra. Prvé dve fázy sa uskutočnia v dňoch 24.-28. septembra a 15.-19. októbra, píše agentúra MTI. Očakáva sa, že proces, v ktorom chce prokuratúra vypočuť 232 poškodených a 132 svedkov, potrvá viac ako rok. Obžalovaní - vrátane hlavného z nich, generálneho riaditeľa hlinikárne Magyar Alumínium Termelö és Kereskedelmi (Mal) Zrt - čelia zväčša obvineniu z trestného činu všeobecného ohrozenia z nedbanlivosti so smrteľnými následkami, ale aj obvineniam z trestných činov poškodenia životného prostredia a prírody z nedbalosti, porušenia pravidiel hospodárenia s nebezpečným odpadom a všeobecného ohrozenia z nedbanlivosti spôsobiacim mimoriadne veľké materiálne škody. Ekologická katastrofa na západe Maďarska, pri ktorej sa 4. októbra 2010 pretrhla hrádza odkaliska a toxický červený kal zalial obce Kolontár, Devecser a Somlóvásárhely, si vyžiadala desať obetí. Ďalších viac ako 200 ľudí vyviazlo so zraneniami. Zničených bolo okolo 400 domov i celý ekosystém rieky Marcal. Úrad ochrany životného prostredia udelil spoločnosti, ktorá nehodu zavinila, pokutu vo výške 135 miliárd forintov (439,6 milióna eur). Viaceré postihnuté rodiny iniciovali súdny spor voči spoločnosti Mal, pričom Súd hlavného mesta v rámci dočasných opatrení na prvom stupni prisúdil v precedentnom konaní poškodenému z Devecseru odškodnenie vo výške desať miliónov forintov (32.565,90 eura). Hlinikáreň sa však proti rozsudku odvolala. Ekologická katastrofa na západe Maďarska vo Vesprémskej župe, pri ktorej sa 4. októbra 2010 pretrhla hrádza odkaliska, si vyžiadala desať obetí a vyše 120 ľudí utrpelo zranenia. Približne 400 domov bolo zničených. Obrovské škody vznikli najmä v obciach Kolontár a Devecser; zničený bol celý ekosystém rieky Marcal.
Do auta maďarského prezidenta Ádera narazilo iné auto
28. júna 2012 - (tasr)
Do služobného vozidla maďarského prezidenta Jánosa Ádera dnes v Budapešti narazilo auto, ktoré nedodržalo dopravné predpisy. Pri havárii nikto nebol zranený, informovala maďarská tlačová agentúra MTI, odvolávajúc sa na správu Centra pre boja proti terorizmu (TEK). Osobné auto značky Ford v 12. budapeštianskom obvode na križovatke ciest Németvölgyi a Istenhegyi pri vychádzaní z vedľajšej cesty nedalo prednosť konvoju a narazilo do prezidentovho auta. Ochrankári presadili Ádera do iného vozidla, v ktorom pokračoval vo svojej ceste. Pri nehode sa nikto nezranil; prezidentské auto bolo poškodené. Vodič policajtom priznal svoju zodpovednosť za nehodu a bude ho stíhať Budapeštianske veliteľstvo polície (BRFK), uviedla MTI.
V Budapešti zadržali muža, ktorý sa opakovane vyhrážal odpálením bomby
27. júna 2012 - (tasr)
Maďarskej polícii sa podarilo identifikovať a zadržať muža, ktorý sa v uplynulých týždňoch opakovane vyhrážal vyhodením zastávok metra v Budapešti do vzduchu. Ako informovala tlačová agentúra MTI s odvolaním sa na dnešnú informáciu Budapeštianskeho veliteľstva polície (BRFK), 38-ročný muž, ktorého zadržali v pondelok v centre maďarskej metropoly, sa pri výsluchu k činom priznal. Polícia už iniciovala uvalenie vyšetrovacej väzby na páchateľa, ktorý je dôvodne podozrivý z trestného činu vyhrážania sa všeobecným ohrozením. Zadržaný sa po prvý raz ohlásil na telefónnu linku Celoštátnej záchrannej služby z verejného telefónneho automatu 9. júna, následne tam výhražné telefonáty adresoval aj 19., 21. a dvakrát 25. júna. Za dejisko výbuchov označil vždy niektorú zo zastávok metra, ktoré pyrotechnici opakovane museli prehľadať. V súvislosti s anonymnými hrozbami bola dočasne narušená aj prevádzka metra v evakuovaných staniciach.
Bratislave pribudne Námestie F. Liszta a Nábrežie M. R. Štefánika
27. júna 2012 - (sita)
Od začiatku augusta bude v Bratislave Námestie Franza Liszta, premenovanie Predstaničného námestia v stredu odsúhlasili mestskí poslanci. Tí zároveň schválili zmenu mena verejného priestranstva v okolí súčasného Námestia M. R. Štefánika pri nákupnom centre Eurovea na Nábrežie M. R. Štefánika - aj táto zmena vstúpi do platnosti 1. augusta. Primátor hlavného mesta Milan Ftáčnik dostal podľa materiálu na rokovanie od Matice slovenskej aj občanov desiatky listov s návrhom na pomenovanie nábrežia Dunaja pri nákupnom centre Eurovea po generálovi Štefánikovi. Bratislavské Staré Mesto pristúpilo k zmene názvu Predstaničného námestia, keďže vlani uplynulo dvesté výročie narodenia významného uhorského hudobného skladateľa, klaviristu, dirigenta a učiteľa Franza Liszta. Ten už ako deväťročný koncertoval Liszt v Bratislave - v paláci Leopolda De Pauliho. Na budove paláca je umiestnená pamätná tabuľa pripomínajúca jeho koncerty. Už v roku 1899 sa v okolí Predstaničného námestia nachádzala Liszt Ferenc utca, ktorá je dnes obyvateľom známa ako Čajkovského ulica.
Socha Márie Terézie na Námestí Ľudovíta Štúra nebude
27. júna 2012 - (tasr)
Súsošie štúrovcov ostane na Námestí Ľudovíta Štúra v Bratislave. Vytlačiť ho odtiaľ chcel monument Márie Terézie. Dnes o tom rozhodli mestskí poslanci. Za umiestnenie oboch pamätníkov na námestí vznikli petície. Replika jazdeckého súsošia Márie Terézie mala opäť stáť na mieste, kde bola aj v rokoch 1897 až 1921. Potom ju odtiaľ strhli československí legionári. Dvojmetrový hlinený model chcel na miesto súsošia štúrovcov umiestniť Bratislavský okrášľovací spolok. Mestu napísal list a podnetom sa začala zaoberať komisia kultúry a ochrany historických pamiatok. Matica slovenská reagovala a rozbehla petíciu s protestom proti premiestneniu súsošia štúrovcov z Námestia Ľudovíta Štúra. Podporilo ju vyše 11.000 obyvateľov. Pomník s mramorovým podstavcom a bronzovou tabuľou je však na námestí už od roku 1972 a stal sa tradičnou súčasťou Bratislavy. V marci mesto dostalo ďalšiu petíciu, a to za návrat monumentu Márie Terézie na pôvodné miesto a dôstojný presun súsošia štúrovcov na Námestie slobody. Podal ju Maroš Mačuha z Bratislavského okrášľovacieho spolku a podpísalo ju vyše 5000 občanov. Na hlavné mesto sa potom obracali viacerí občania, odborné organizácie, cirkvi, spolky a ďalšie inštitúcie. Premiestniť štúrovcov nechceli. Mestský ústav ochrany pamiatok v Bratislave vypracoval k problematike odborný posudok a usúdil, že štúrovci by mali na námestí ostať. Hlavné mesto v súčasnosti pripravuje Pravidlá postupu pri evidovaní, umiestňovaní, premiestňovaní a demontáži pomníkov, pamätníkov a umeleckých diel a evidovaní pamätných tabúľ v Bratislave a v spolupráci s Mestským ústavom ochrany pamiatok v Bratislave aj Koncepciu narábania s pomníkmi, pamätníkmi, výtvarnými dielami a pamätnými tabuľami na verejných priestranstvách v hlavnom meste Slovenskej republiky Bratislave.”
Chorvátskeho vicepremiéra odsúdili za dopravnú nehodu na 22 mesiacov
29. júna 2012 - (tasr)
Na 22 mesiacov väzenia s podmienečným odkladom na tri roky odsúdili dnes v maďarskom Kaposvári prvého podpredsedu chorvátskej vlády Radimira Čačiča. Politik 8. januára 2010 spôsobil na maďarskom diaľničnom úseku M7 z nedbalosti vážnu dopravnú nehodu, ktorej dvaja nevinní aktéri zomreli na následky zranení. V predvečer vynesenia rozsudku chorvátsky premiér Zoran Milanovič z Bruselu do Budapešti odkázal, že Chorvátsko rešpektuje rozhodnutia maďarskej justície, čo však neplatí naopak. Milanovič v súvislosti s nehodou, pri ktorej Čačič vo veľkej rýchlosti narazil do automobilu s maďarským registračným číslom idúceho rovnakým smerom, ubezpečil o tom, že prvostupňový rozsudok maďarskej justície budú v Záhrebe rešpektovať. Pripomenul však, že chorvátska prokuratúra požiadala maďarskú stranu o právnu pomoc kvôli výsluchu generálneho riaditeľa koncernu MOL Zsolta Hernádiho v istej korupčnej kauze. Maďarská prokuratúra túto pomoc však odmietla poskytnúť. Podľa dostupných informácií z Budapešti tamojšia prokuratúra vlani popri iných osobách vypočula kvôli údajnej korupcii aj šéfa MOLu. Hernádiho v Chorvátsku podozrievajú z úplatku vo výške desiatich miliónov eur, ktoré mal odovzdať niekdajšiemu premiérovi krajiny Ivovi Sanaderovi s cieľom získať rozhodujúce slovo v chorvátskej ropnej firme INA. Milanovič tak odkázal do Maďarska, že Záhreb preukáže podstatne viac úcty, a zdôraznil, že to je právny štát. „Pozrime sa, kto rešpektuje právo a pravdu, a kto o nich iba rád hovorí,” vyhlásil predseda chorvátskej vlády. Maďarská generálna prokuratúra vyjadrenia chorvátskeho premiéra nemieni komentovať, uviedol dnes pre tlačovú agentúru MTI hovorca Gábor Széplaki-Nagy.
Martin - Národné matičné slávnosti zavŕši celodenný kultúrny program
27. júna 2012 - (tasr)
Národné matičné slávnosti vyvrcholia v sobotu 7. júla 2012 v Martine programom na pešej zóne a v amfiteátri. TASR o tom informovala riaditeľka Informačného ústredia Matice slovenskej (MS) Dagmar Matiašková - Ferencová. Program podľa nej otvorí o 10. hodine Živá pozvánka na martinskej pešej zóne, ktorej súčasťou budú vystúpenia folklórnych súborov. „V priestoroch amfiteátra začne o 13. hodine Matičné folklórne popoludnie, spojené s prezentáciou matičných folklórnych súborov z celého Slovenska. Vyvrcholenie Národných matičných slávností je už tradične spojené aj s pestrým sprievodným programom, ako sú napríklad ukážky tradičných ľudových remesiel, ľudový workshop, ukážky historického šermu, ukážka historických vozidiel, razenie mincí s logom MS, prezentácia matičnej a vydavateľskej činnosti, tvorivé dielne či Matičná kvapka krvi. Dobrovoľné vstupné bude venované na záchranu hradu Krásna Hôrka,” uviedla Matiašková - Ferencová. Doplnila, že hlavný program odštartuje v amfiteátri o 17. hodine. „Spomedzi účinkujúcich sa predstaví Umelecký súbor Lúčnica, orchester Zlaté husle a sólisti opery Slovenského národného divadla Ján Babjak, Jolana Fogašová a Ivan Ožvát. V rámci večerného galaprogramu vystúpia napríklad hudobné skupiny Gladiátor, Desmod a Dara Rolins s tanečnou skupinou. V nedeľu 8. júla sa uskutoční slávnostná bohoslužba a svätá omša v kostoloch v Martine,” dodala riaditeľka Informačného ústredia MS. Hlavným organizátorom Národných matičných slávností je Matica slovenská a Mesto Martin v spolupráci so Slovenskou národnou knižnicou. Podujatie finančne podporili Ministerstvo kultúry SR a Mesto Martin.
Veľký Krtíš - Evanjelici žijúci v zahraničí chcú na konferencii založiť združenie
27. júna 2012 - (tasr)
Založenie Združenia slovenských evanjelikov žijúcich v zahraničí je cieľom konferencie, ktorá sa dnes začína vo Veľkom Krtíši. Na úvod sa uskutočnia služby božie v miestnom evanjelickom kostole. Kázať na nich bude biskup Východného dištriktu Slavomír Sabol. Ako TASR informovala tajomníčka pre mediálnu komunikáciu Generálneho biskupského úradu ECAV na Slovensku Edita Škodová, v meste s bohatými národno-kultúrnymi tradíciami, odkiaľ sa v minulosti najviac Slovákov vysťahovalo na Dolnú zem sa zídu Slováci zo Srbska, Maďarska, Rumunska, Chorvátska, Česka, ale aj z USA, Kanady, Švédska, Francúzska či Talianska. Na konferencii s prednáškami vystúpia generálny biskup ECAV na Slovensku Miloš Klátik, predseda Úradu pre Slovákov žijúcich v zahraničí Igor Furdík a ďalší. Konferenciu pozdraví minister školstva Dušan Čaplovič, riaditeľ cirkevného odboru Ministerstva kultúry Ján Juran, predseda Matice slovenskej Marián Tkáč a ďalší hostia. Vo štvrtok 28. júna sa v rámci konferencie v dome kultúry uskutoční vernisáž výstavy z tvorby Lucie Kubicovej (Taliansko) a Viery D'Agnostini (Francúzsko). Následne sa uskutoční spoločenský večer, ktorý je pripravený nielen pre účastníkov konferencie, ale aj obyvateľov mesta. Okrem domácich súborov sa predstavia aj hostia zo zahraničia, ktorí predvedú nezvyčajné multijazykové poeticko-hudobné pásmo pod názvom K výšinám, zostavené z básní slovenských autorov. V piatok 29. júna sa účastníci konferencie presunú na III. evanjelické cirkevné dni v Lučenci. V rámci nich sa popoludní uskutočnia vernisáže niekoľkých výstav. Popoludní bude na Námestí republiky program Novohradského seniorátu a večer po službách Božích sa budú so svojím programom prezentovať hostia zo zahraničia. Bohatý duchovno-kultúrny program nielen pre dospelých, ale i pre deti a mládež je pripravený aj na sobotu, 30. júna. Začne sa slávnostnými službami Božími na Námestí republiky, ktoré bude v priamom prenose vysielať RTVS a vyvrcholí večer uvedením nevšedného predstavenia - rockového oratória Cyril a Metod. Vystúpi v ňom aj populárna Sisa Sklovská a spevácky zbor Technik. Hudbu zložil Ľubomír Horňák, autorom textu je Daniel Hevier. V nedeľu sa slávnosti presunú do cirkevných zborov Novohradského seniorátu, kde budú kázať hostia zo zahraničia a s programom vystúpia zahraniční Slováci. Konferenciu na tému Pohľad do budúcnosti - Vieme, ako a komu odovzdáme štafetu? pod biblickým mottom „Neopustím vás ako siroty, prídem k vám” (Ján 14, 18) organizuje Prípravný výbor Združenia slovenských evanjelikov žijúcich v zahraničí, Evanjelická luteránska cirkev v Rumunsku - Slovenský seniorát v Nadlaku, Evanjelická cirkev augsburského vyznania na Slovensku s podporou Úradu pre Slovákov žijúcich v zahraničí a v spolupráci s mestom Veľký Krtíš a Cirkevným zborom ECAV na Slovensku vo Veľkom Krtíši.
Foto-oSlovMa-FB:
http://www.facebook.com/media/set/?set=a.292014897564160.60424.147596498672668&type=3&l=b88919d392
III. konferencii slovenských evanjelikov žijúcich v zahraničí
29. júna 2012 - (uszz.sk)
Slovenskosť, zvyšovanie národného povedomia Slovákov žijúcich v zahraničí, vzdelanostný rozmer a udržiavanie živej slovenčiny aj prostredníctvom záslužnej činnosti cirkevných zborov evanjelickej cirkvi a. v. v domovských štátoch našich krajanov nielen na Dolnej zemi, v Českej republike, Kanade a USA, ale všade, kde slovenskí evanjelici v zahraničí prejavujú svoj úprimný vzťah k Slovensku ako k ich niekdajšej domovine či vlasti ich predkov - tieto a ďalšie aspekty spoločenského, kultúrneho i duchovného začlenenia evanjelikov a. v. ako významnej a nedeliteľnej súčasti krajanských komunít v zahraničí akcentoval vo svojom príhovore Igor Furdík, predseda Úradu pre Slovákov žijúcich v zahraničí, na III. konferencii slovenských evanjelikov žijúcich v zahraničí vo Veľkom Krtíši. Predseda ÚSŽZ sa zúčastnil na III. konferencii slovenských evanjelikov žijúcich v zahraničí vo štvrtok 28. júna počas jej druhého pracovného dňa. Po rannej pobožnosti, ktorú vykonal reverend Dušan Tóth z Toronta, otvorila program konferencie členka prípravného výboru Janka Haluková. Nasledovali pozdravy hostí: v mene ECAV na Slovensku účastníkov pozdravil generálny dozorca ECAV na Slovensku Pavel Delinga, primátor Veľkého Krtíša Dalibor Surkoš a Igor Furdík, predseda Úradu pre Slovákov žijúcich v zahraničí. Popoludní sa k prítomným prihovoril aj predseda Matice slovenskej Marián Tkáč, ktorý pri tejto príležitosti odovzdal Evanjelickej cirkvi a. v. na Slovensku Pamätný list Matice slovenskej pri príležitosti 150. výročia Memoranda slovenského národa za udržanie vlasteneckého ducha v národe. Pamätný list prevzal z rúk M. Tkáča generálny biskup ECAV na Slovensku Miloš Klátik. Predseda ÚSŽZ Igor Furdík vystúpil v 2. rokovacom bloku s prednáškou na tému Plánu podpory duchovných aktivít Slovákov žijúcich v zahraničí. Okrem samotnej filozofie štátnej starostlivosti Slovenskej republiky o našich krajanov, ktorej kľúčová koncepčná, programová a myšlienková podstata spočíva v nedeliteľnosti a rovnoprávnosti všetkých slovenských komunít v zahraničí pri poskytovaní finančnej a materiálnej podpory ako aj ľudskej účasti v záujme rozvíjania slovenskej veci za hranicami našej spoločnej vlasti, sa v bezprostrednosti osobných zážitkov počas svojich predchádzajúcich diplomatických misií v Srbsku či Chorvátsku pozitívne zmienil o cenných skúsenostiach, ktoré nadobudol v týchto krajinách aj v súvislosti s aktivitami evanjelickej cirkvi. I. Furdík vysoko hodnotil záujem evanjelikov žijúcich v zahraničí spoluvytvárať duchovné podmienky na obrodu sebauvedomovania sa Slovákov žijúcich za hranicami našej vlasti s tým, že téma slovenskosti, k slovenskej sebaúcte prostredníctvom zvýrazňovania potreby národnej spolupatričnosti, stotožňovania sa v úprimnosti vzťahu a náklonnosti k svojej vlasti - Slovensku, sa dostáva na prvoplánový piedestál vzťahu Slovenskej republiky voči všetkým krajanom v slovenskom zahraničí. I. Furdík zároveň pripomenul dôležitý aspekt takéhoto vnímania slovenskosti, ktorá by mala mať na zreteli okrem tradičných autochtónnych bášt Slovákov mimo svojej vlasti - či už na Dolnej zemi (Srbsko, Maďarsko, Rumunsko, Chorvátsko), v Českej republike, USA, Kanade, Austrálii, aj súčasnou migráciou podmienené vytváranie nových krajanských komunít. Z tohto hľadiska sú mimoriadne významné, aj počtom a ich vekovým zložením, komunity našich krajanov formujúce sa vo Veľkej Británii, Írsku i ďalších krajinách Európske únie. V ďalšej časti rokovania vystúpil s Náčrtom histórie slovenských evanjelikov v zámorí reverend Dušan Tóth z Kanady; na tému Slovenská evanjelická cirkev v Srbsku ako príklad zachovania evanjelického vierovyznania v materinskom jazyku prehovoril biskup Samuel Vrbovský; kým generálny biskup ECAV na Slovensku Miloš Klátik sa účastníkom konferencie prihovoril v kontexte Starostlivosti ECAV na Slovensku o súčasné a budúce generácie slovenských evanjelikov žijúcich v zahraničí. Predstavitelia za jednotlivé krajiny následne predstavili vízie jednotlivých cirkví, seniorátov a zborov Slovákov žijúcich v zahraničí (USA, Kanada, Srbsko, Rumunsko, Maďarsko, Česko, Chorvátsko). O potrebe zmapovania významných evanjelických miest v zahraničí hovoril senior Slovenského seniorátu Evanjelickej luteránskej cirkvi v Rumunsku Juraj Bálint. Podvečer sa v Dome kultúry vo V. Krtíši konala vernisáž výstavy z tvorby Sloveniek žijúcich v zahraničí - Lucie Kubicovej (Taliansko), Viery D´Agostini (Francúzsko) a Ivety Galbavej (Česko). Zároveň tu svoje knižné diela predstavila Nadja Hammerberg (Švédsko). V spoločenskom programe v DK krajania zo zahraničia prezentovali multijazykové poeticko-hudobné pásmo K výšinám, ktoré bolo zostavené z básní slovenských autorov v origináli, ako aj v preklade do rôznych jazykov. Recitovali Nadja Hammarberg (Švédsko), Zuzana Pengue (Taliansko), Lucia Torchio (Taliansko), Iveta Galbavá (ČR), Janka Haluková (ČR) a Dušan Tóth (Kanada), zaspievala Zuzana Pengue (Taliansko). III. konferencia slovenských evanjelikov žijúcich v zahraničí sa začala už v stredu 27. júna slávnostnými službami Božími v Ev. a. v. kostole vo Veľkom Krtíši, v Novohrade, odkiaľ sa v minulosti vysťahovalo na Dolnú zem najviac Slovákov. Na službách Božích sa zúčastnil minister školstva, vedy, výskumu a športu SR Dušan Čaplovič, primátor mesta Veľký Krtíš Dalibor Surkoš, ako aj domáci veriaci. Otváracím službám Božím predchádzala prehliadka starej fary pri evanjelickom kostole, v ktorej sa narodil evanjelický farár a literát August Horislav Škultéty. Dnes sa tu nachádza expozícia o histórii cirkevného zboru a výstavka ľudových tradícií Novohradu. III. konferencia slovenských evanjelikov žijúcich v zahraničí vyvrcholila v piatok 29. júna.
Slovenské výtvarníčky zo zahraničia vystavujú vo Veľkom Krtíši
V rámci pestrého sprievodného programu, ktorým naši krajania vyplnili kultúrne chvíle III. konferencie slovenských evanjelikov žijúcich v zahraničí, sa svojimi výtvarnými dielami prezentujú od štvrtka 28. júna 2012 vo Veľkom Krtíši Iveta Krovinová-Galbavá, Slovenka žijúca v Prahe, Lucia Kubicová Torchio, naša krajanka, ktorá si za svoju domovskú krajinu vybrala Taliansko a Viera D´Agostini, rodáčka z Bratislavy, ktorá žije a tvorí vo Francúzsku.
D. Tóth z Kanady pred III. konferenciou slovenských evanjelikov žijúcich v zahraničí na ÚSŽZ
25. júna 2012 - (uszz.sk)
25. júna 2012 zavítal na Úrad pre Slovákov žijúcich v zahraničí (ÚSŽZ) Dušan Tóth, evanjelický farár a krajanský aktivista z kanadského Toronta. Počas rozhovoru s predsedom ÚSŽZ Igorom Furdíkom sa dotkli viacerých aktuálnych otázok krajanského života Slovákov v Kanade. Okrem národných, občianskych, hodnotových a kultúrnych aspektov vzťahu Slovenskej republiky k svojim krajanom vo svete si vymenili názory z problematiky podpory vlády SR prostredníctvom finančných dotácií z grantov ÚSŽZ a ich účelovým zameraním na projekty v oblasti podpory vzdelávania, rozvíjania slovenského jazyka v časti najmladšej generácie krajanov a podpory národného povedomia, ako aj vo sfére kultúry, záchrany kultúrneho dedičstva a zachovávania duchovných hodnôt Slovákov v Kanade. V tomto kontexte sa D. Tóth zmienil o hlavných centrách života a aktivít Slovákov v USA a Kanade. Dušan Tóth informoval Igora Furdíka aj o záverečnej fáze príprav III. konferencie slovenských evanjelikov žijúcich v zahraničí, ktorá sa začína 26. júna vo Veľkom Krtíši za účasti evanjelických duchovných z viacerých štátov Európy, Kanady a USA. Reverendovi D. Tóthovi, ktorý je jedným z kľúčových nositeľov myšlienky stretávania sa evanjelických duchovných žijúcich a pôsobiacich v zahraničí, prisľúbil I. Furdík svoju aktívnu účasť tak na podujatí vo V. Krtíši, ako aj na III. evanjelických cirkevných dňoch v Lučenci.
Slovák, rodák zo Spiša na 69. poschodí:
„Nič še ty neboj, moja milá Mariška, jak vidziš, ta ja furt s fľašečku. Tvoj Gusti“
- Foto: New York Herald Tribune (2. 10. 1932)
http://www.facebook.com/photo.php?fbid=289170361181947&set=a.165789530186698.33779.147596498672668&type=1&theater
http://www.slovenskezahranicie.sk/sk/udalost/162/najznamejsi-slovak-na-svete
http://zivot.azet.sk/clanok/2237/dedo-obletel-svet.html